Хонанда Манзуранинг 3 февралдаги концерти қолдирилгани хабар қилинди - www.Voydoda.com - Скачать новинки музыки 2018 бесплатно -\nХонанда Манзуранинг 3 февралдаги концерти қолдирилгани хабар қилинди\nАвтор: admin / Дата: 3-02-2015, 15:27 / Просмотров: 789\nХонанда Манзуранинг 3 февралдаги концерти қолдирилди. Бу ҳақда «Даракчи» газетаси мухбири Қамариддин Шайхов Instagram’даги саҳифасида берган хабарига асосланиб «Kun.uz» ма‘’лум қилди.\nАввалроқ, хонанда Манзура 1−3 февраль кунлари давомида «Истиқлол» санъат саройида концерт бериши ҳақида хабар берилган эди.\n«Sayyod.com», «PopCorn.uz» каби ўзбек шоу-бизнесини ёритиб борувчи сайтлар Манзуранинг концерти ажойиб тарзда ўтаётгани ҳақида хабар берган эди.\n«2 февраль куни концертдан сўнг «Истиқлол» санъат саройида тоби қочган Манзурани юрак хасталиги билан касалхонага олиб кетишди. Хонанданинг ҳозирги аҳволи ҳақида аниқ маълумот йўқ», – деб ёзади Қамариддин Шайхов.\nҚайд этиш жоиз, Манзуранинг концертида бошловчилик қилган Даврон Кабулов 3 февралга ўтар кечаси ўз Instagram’ида мавҳум қилиб, тез ёрдам машинаси суратини қўйган, суратга изоҳ билдирганлар орасида Манзурага шифо тилаганлар кўп.\n«Бугун Манзурани яккахон концертининг 3 куни, унинг бетоблиги туфайли бекор қилинди. Ташкилотчилар концерт учун билет сотиб олган томошабинлар, ўз билетлари пулини кассадан бемалол қайтариб олишлари мумкинлигини маълум қилишди», – деб ёзади «Fattohhon.com» сайти.


Олти йил аввал «айбига иқрор бўлган»...\n01.06.2020 19:09 0 2966\nРоппа-роса олти йил бурун, 2014 йилнинг 9 январида Самарқанд шаҳар ИИБ Жиноят-қидирув ва уюшган жиноятчиликка қарши курашиш бўлими тезкор вакили Фарруҳ Зоҳидов саккиз йил муддатга озодликка маҳрум қилинганди. Кейинроқ ҳукм юқори босқич судларида бир неча бор кўрилиб, айбловлар қайта малакаланди, шунга монанд тайинланган жазо ўзгартирилди. Аммо, ҳукмнинг «лаб-лунжи» тўғрилангани билан айблов моҳияти ўзгармади: Ф.Зоҳидовга тикалган асосий қилмиш – пора олиш жинояти ўшандоғича қолаверди...\nФарруҳ Зоҳидов (ҳамкасби билан) Самарқанд шаҳридаги ресторанлардан бирининг эгасини ИИБга чақириб, аввалига қўлига кишан солиб қўрқитишгач («ҳозирнинг ўзида 15 суткага «тиқиб» қўяман!»), сўнг гўёки муроса келиб, унинг кейинги фаолиятига «крыша»лик қилишларини айтиб, ундан 500 АҚШ доллари миқдорида пора олганликда айбланганди.\nТергов ҳужжатларига кўра, воқелик 2013 йилнинг сентябрь ойида юз берган, бироқ жиноят орадан бир неча ой ўтгачгина фош этилгани зикр этилади. Демак, айбдорлар нақ жиноят устида қўлга тушмаган, ашёвий далил ўзи йўқ. Шунга қарамай, тадбиркорнинг аризаси-ю судланувчиларнинг «иқрорномаси»га таяниб, масала ҳал этилаверилган!\nСудланувчилар ҳибс пайтидаги руҳий ва жисмоний қийноқлар натижасида йўқ айбига иқрор бўлишга мажбур бўлишгани, тадбиркор эса айнан Ф.Зоҳидов билан ҳеч қандай олди-берди қилмаганини судда неча бор айтмасин – инобатга олинмади. Аксинча, уларнинг шу мазмундаги кўрсатмалари жазодан қутилиб қолиш учун ўйлаб топилган важ сифатида баҳоланди.\nЯқин ўтмишда бундай манзаралар одатий ҳолга айланаёзганди: фуқаро ушланади, сўнг қонундан «йўл топиб», ҳибс этилади ва айбига «иқрор қилдирилгач», узоқ йилга «кесиб» юборилади.\nШу тариқа катта жиноят фош этилади гўё, бу жараёнда алоҳида хизмат кўрсатганлар унвон-у мартабалар ила сийланганини айтинг...\nТаассуфки, бундай жирканч амалиёт қурбонлари оз эмас.\nБугун, замон ўзгаргач, ўз номини оқлашга уриниб, муродига етаётганлар сони кам эмас. Шунингдек, вақтида адоқсиз азобларга гирифтор этилиб, амаллаб жазони ўтагач, «қутилганимга шукр» деб, ҳаммасига қўл силтаганлар ҳам оз бўлмаса керак.\nФарруҳ Зоҳидов олти йил давомида ёзаверди, ёзаверди...\nМана, натижа: куни кеча унинг ишини кўриб чиққан жиноят ишлари бўйича Самарқанд вилоят суди апелляция инстанцияси Ф.Зоҳидовни ЖКнинг (эски таҳрирдаги) 206-моддаси 2-қисми «в» банди ва 210-моддаси 3-қисми «б» бандида назарда тутилган жиноятни содир этмаган деб топиб, оқлади.\nСудлов ҳайъатига раислик қилган судья Баҳодир Алиқуловнинг «Xabar.uz»га маълум қилишича, Ф.Зоҳидовнинг дастлабки терговда, яъниким, ҳибсдаги вақтда айбига иқрорлик билдириб берган кўрсатмаларидан ташқари (уни айблашга асос бўлган) бирор-бир объектив далил йўқ. Қонун эса белгиланган тартибда айби исботланган фуқаронинг ижтимоий хавфли қилмиши учунгина жавобгарликка тортишни талаб қилади. Такрор айтадиган бўлсак, судланувчи айбига иқрор бўлсин-бўлмасин, айби объектив далиллар билан исботланмабдими, демак, уни жавобгарликка тортиб бўлмайди...\nпора ИИБ суд судланувчи


Ӯзбекистон, 08 Сентябрь 2019\nИИВ: ҚР собиқ президенти Атамбаевнинг адвокатлари иш материаллари билан танишишни чўзмоқда\nИИВ матбуот хизматининг баёнот беришича, собиқ президент Алмазбек Атамбаевнинг адвокатлари жиноий авторитет Азиз Батукаевнинг ноқонуний озод қилиниши билан боғлиқ иш материаллари билан танишишни ортга чўзмоқда.\nТожикистонда нашр қилинадиган китоблар 500 экземплярдан ошмаяпти\nТожикистон мустақиликка эришганидан бери нашр қилинадиган китоблар икки баробар кўпайди, аммо уларнинг адади салкам 100 баробар қисқарди.\nМеҳнат ҳуқуқлари бўйича туркман фаоли Гаспар Маталаев қамоқдан чиқди\nМеҳнат ҳуқуқлари бўйича туркман фаоли Гаспар Маталаев 6 сентябрь куни қамоқдан озодликка чиқди. У ўзига берилган уч йиллик қамоқ жазосини тўлалигича ўтади. Айни дамда фаол уйида ўз қариндошлари бағрида.\nБойқўнғирда қурилаётган ўрта ва ярим оғир тоифали "Союз-6" ва "Союз-5" элтувчи ракеталар учириладиган Россия ракета-фазовий мажмуаси Қозоғистон биринчи президенти Нурсултан Назарбоев шарафига "Назарбаевский старт" дея аталадиган бўлди.


Тест вақтинчалик, ҳали қабул тизими ўзгаради — ДТМ директори Мажид Каримов билан суҳбат\nАйни пайтда олий таълим муассасаларининг бакалавриатига қабул давом этмоқда. Абитуриентлар учун ҳозир имтиҳон ўтказувчи ваколатли ташкилот – Давлат тест марказининг ҳар бир янгилиги муҳим. Шу сабаб Kun.uz ва Xpress.uz нашрлари ҳамкорликда Давлат тест маркази директори Мажид Каримов билан интервью ташкил қилди.\n— Мажид ака, охирги пайтларда жамоатчиликка, ОАВга кам кўриниш беряпсиз. Бунинг сабаби нима?\n—Бунинг асосий сабаби пандемия билан боғлиқ. Ёшим катта бўлгани учун борадиган жойларга ўйлаб боряпман. Тўғри, шунда ҳам кўп жойларга бораман, лекин ҳаммаси график билан.\n— Охирги пайтларда турли ташкилотлар имтиҳон ўтказиб бериш ваколатини Давлат тест марказига юклаяпти ва «адолатли бўлиши учун тестни ДТМ ўтказгани маъқул» деган ибора кўп ишлатиляпти. Буни, сизнингча, тест тизимига ишонч сифатида баҳолаш мумкинми?\n—Ҳозир фақат ташкилотларнинг эмас, халқнинг ҳам тестга нисбатан фикри ўзгарди, озгина бўлса ҳам ишонч шаклланди. Бундан жуда хурсандмиз. Очиқлик 2017 йилнинг иккинчи ярмидан бошланган бўлса, олдинда ҳали ҳам қилинадиган ишлар жуда кўп.\nҲозирги мақсадимиз фақат ёзда маълум кунларда эмас, болаларни қийнамасдан уларга қулай бўлган муддатларда йил давомида имтиҳон ўтказиб бориш тизимини жорий қилишдан иборат.\nАслида, ОТМларда жойлар етарли бўлганда бизга эҳтиёж ҳам бўлмасди. ОТМлар сони, қабул квоталари камлиги сабаб саралаш талаб қилинади. Шунинг учун ҳам ҳозир имтиҳонлар шаффоф ва адолатли бўлиши учун уларни катта сиғимли биноларда ўтказиш маъқул бўляпти. 2016 йил ва ундан олдинги йилларда эса тест имтиҳонлари 2 мингдан ортиқ биноларда ўтказиларди.\n—ДТМ одамлар ишончини нималар ҳисобига қозоняпти деб ўйлайсиз?\n—Биринчидан, тестлар катта сиғимли биноларда ўтказила бошланди.\nИккинчидан, имтиҳонлар онлайн трансляция қилина бошланди. Олдинлари бинолар кўплиги ҳисобига ва интернет муаммолари туфайли бунинг имкони бўлмаган. Ҳозир ихтиёрий пайтда ихтиёрий гуруҳни камера орқали кузатиб туриш мумкин бўлган.\nБундан ташқари, абитуриент учун имтиҳон пайти яратилаётган шароитлар ҳам яхшиланди. Совитиш воситалари ишлаб турди, тест топширувчилар фақат шахсини тасдиқловчи ҳужжатлар билан келса етарли.\n—Кириш имтиҳонларининг жавоблари ДТМдан чиқиб кетиши эҳтимоли нечага тенг? Бунинг 1 фоиз бўлса ҳам эҳтимоли борми?\n—Йўқ. Ҳозир шундай қилинганки, тест тузиладиган бинонинг эшиги ҳатто менга ҳам очилмайди. Бу бинога фақат махсус рухсат берилганлар кира олади.\nДавлат тест маркази директори Мажид Каримов\n—Қабул квоталари белгилаб қўйилиши давом этар экан, Давлат тест маркази саволларни осон қилса ҳам, қийин қилса ҳам, барибир белгиланган ўринга белгиланган одам қабул қилинади. Бу ҳолатни йўқотиш учун нима қилиш керак деб ўйлайсиз?\n—Дастлаб, бу муаммо ҳақида президент билан кўп гаплашганмиз, истиқболда нималар бўлишини муҳокама қилганмиз. Кўпчилик бизда ўқишга кириш қийин, битириш осон деган фикрни билдиради. Мен ҳам олий таълимда ишлаганман. Ҳақиқатан, бизда ОТМларда имкон борича талабалар ўқишни битириб кетишига ҳаракат қилишади. Чет элда унақа эмас. Бизда эса кимдир танишини ишга солади, кимдир шароити оғир эканини баҳона қилади.\nЭнди тестга келсак, саволларни мураккаб деб айтиш тўғри эмас. Саволларни мактаб ўқитувчилари тузади ва тестлар экспертизадан ўтказилади. Саволлар ўқув дастури доирасида дарсликлардан тузилади.\nҲозиргача тестлар билан боғлиқ асосий муаммолардан бири дарсликлар эди. Чунки ихтисослаштириб ўқитиладиган муассасаларда, умумтаълим мактабларида дарсликлар ҳар хил эди. Ҳозир Халқ таълими дарсликларни унификация қилиш бўйича иш олиб боряпти. Анча ижобий ўзгариш бўлди, лекин бу жуда катта жараён: 2-3 йилга чўзилиши мумкин.\nТест қийин дейилишига яна бир сабаб республиканинг турли ҳудудларида турлича билим берилиши билан боғлиқ. Агар ҳамма жойда бир хил билим берилганда аттестатлар ҳам бир хил бўлар эди. Лекин, минг афсуски, ўқитувчиларнинг таркиби ҳам, уларнинг билими ҳам ҳар хил. Мактаб битирувчиларининг билими ҳам ҳар хил бўлади.\nҲозир мактаб битирувчилари битирув имтиҳони топширади ва яна 2 ойдан кейин кириш имтиҳонларини топширади. Такрорнинг олдини олиш учун ҳозир унификация лойиҳаси яратилган. Агар лойиҳа охиригача ишлаб чиқилса ва тасдиқланса, 2023 йилдан мактаблардан битирув имтиҳонларини ДТМ олади. Яъни ДТМ Халқ таълими вазирлиги берган дастур ва дарсликлар асосида нечта фан бўлса, ҳаммасидан имтиҳон олади. Бу аттестатга ҳам тушади ва шу баҳо кириш имтиҳонида ҳисобланиши мумкин.\n—Йилда бир марта катта павильонларда олинадиган имтиҳонлардан воз кечиб, йил давомида имтиҳон олиш тизимига ўтиш режаси тахминан қачонга тўла амалга ошиб, ДТМнинг юки енгиллашиши мумкин?\n—Бу – жуда катта иш. Ҳозиргача 30дан ортиқ тест синовларини ўтказяпмиз. Энди магистратура ва ўқишни кўчириш имтиҳонларини ҳам ДТМ ўтказиши белгиланди. Лекин магистратура учун чет тили имтиҳонини ўтказиш бизга топширилиши вақтинчалик деб ўйлайман. Сабаби кейинги йилдан магистратурага топширувчилардан чет тили сертификати талаб қилина бошланади.\nЎқишни кўчираётганларга ҳам имтиҳон шу йилдан ДТМ томонидан ўтказилади. Уларга бир йил олдинги тестлар берилади. Масалан, бу йил ўқишини кўчирмоқчи бўлганлар ўтган йили ДТМ тестларини ишлаган ва имтиҳондан ўтолмаган бўлиши мумкин. Тегишли ташкилотларнинг ўрганишига кўра, ўқишни кўчирувчилар, асосан, тиббиёт, юриспруденция каби катта билим талаб қилинадиган йўналишларга даъвогар бўлади. Шунинг учун улар тўплайдиган балл ўтган йилги ўтиш баллидан кам бўлиши керак эмас. Уларга яна бир таклиф берилади: Олий ва ўрта махсус таълим вазирлиги табақалаштирилган тўлов-контрактда ўқиш имконини ҳам бериши мумкин.\nБакалавр имтиҳонига келсак, уларнинг доим бир пайтда – ёзда ўтказилишининг асосий сабабларидан бири биз тест ўтказадиган кўп биноларнинг асосий қисми ёзда бўш бўлади. Ҳозир вилоятларда кенг сиғимли махсус бинолар қуриляпти. Агар улар битса, бир сменада минг кишидан, бир кунда 2 минг кишидан имтиҳон олиш имкони бўлади. абитуриент эса ҳали 11-синфни битирмасдан туриб ҳам ўзи хоҳлаган пайтда имтиҳон топшириши мумкин. Хоҳласа, ўша балли билан ўқишга кириш учун танловда қатнашиши, хоҳламаса, яна бир-икки ойдан сўнг имтиҳон топшириши мумкин.\nБулар учун узоғи 3 йил муддат керак бўлади. Унификация, миллий сертификат имтиҳонлари изига тушса, ёзда имтиҳон топширувчилар сони кескин камайиб кетади.\n—Магистратурадан чет тили имтиҳонлари ДТМга ўтказилгани билан барибир мутахассислик имтиҳонларини ОТМларнинг ўзи олади. Бу коррупция давом этишига сабаб бўлиши мумкин. Бу ҳолатда коррупцияни бутунлай йўқотиш учун нима қилиш керак деб ўйлайсиз?\n—Аслида, магистратурага кирувчиларни ОТМларнинг ўзи ўқитади. Лекин нега ОТМ талабани ўзи ўқитса ҳам, уларни мустақил қабул қилмайди? Буни кўп муҳокама қиламиз. Лекин ҳозирча коррупцияга қарши кураш давом этяпти, ОТМлар мустақиллиги тизими жорий этиляпти. Буларнинг ҳаммаси изига тушгунча тестдан фойдаланилади. Шунинг учун тест вақтинчалик, деб ўйлайман.\nТестни ҳар бир баҳоланувчининг билимини аниқлаб беришнинг энг яхши усули деб ҳам айта олмайман. Ҳозирги вақтда тест – бизда ўқувчиларнинг сони кўплиги сабабли уларни қисқа вақтда АКТ орқали саралаш учун восита. Лекин агар вазият яхши бўлиб турса, ОТМларнинг ўзи ўқувчиларнинг аттестатидаги баҳосига қараб абитуриентларни ўзлари саралаб олиши мумкин бўлади.\n—Айни пайтда тест тизими вақтинчалик бўлса ҳам, жуда кўп саралаш тест орқали амалга ошириляпти. Тест эса монополлашган. Тасаввур қилайлик, ДТМнинг бирор муҳим қурилмаси ишламай қолса ёки ташкилотда бирор муаммо бўлса, саралашлар бутунлай тўхтаб қолиши мумкин. Шунинг учун ҳам ваколатни турли ташкилотлар ўртасида тақсимлашнинг иложи йўқми? Айтайлик, хусусий ташкилотларга имкон бериш орқали?\n—Бу гап тўғри, бироқ ҳар бир ишнинг эгаси бўлиши керак. Масалан, бизга топшириқ берилдими, биз бу ишни охиригача топширишимиз керак. Агар иш бир-иккита ташкилотлар ўртасида тақсимланса, баъзи муаммолар чиқиши мумкин.\nЛекин ҳамма ишни якка ташкилотга юклаш ҳам тўғри эмас. Бу сифат тушишига, хатоликлар юзага чиқишига сабаб бўлиши мумкин. Биз ҳам хусусий ёки хорижий ташкилотларнинг тест олишига қарши эмасмиз. Фақат лицензия олиш ва Давлат комиссиясидан рухсат олиш талаб этилади. Бунинг учун, менимча, қаршилик йўқ.\nҲозир кўпчиликда мажбурий фанлар блоки нега киритилгани ҳақида эътирозлар бўляпти. Бу эътирозлар алоҳида иқтидор талаб қилинадиган йўналишларга топширувчиларда ҳам пайдо бўлмоқда. Лекин уларнинг ҳам мактабни битиргани тўғрисида аттестати, академик лицейни тугатганини тасдиқловчи ҳужжати борми, ҳа, бор. Мажбурий блокда тушадиган саволлар ҳам улар ўқиган дастурларда бор. Бу саволлар 9-синф ўқувчиларида синаб кўрилган ва ўқувчилар шу саволларни қисқа муддатда ишлаб чиқишган. Абитуриентларга эса мажбурий блок учун 1,5 соат вақт бериляпти.\nАлоҳида иқтидор талаб қилинадиган йўналишларга ҳужжат топширадиганлар ҳам саводли тарзда ариза ёза олиши, хорижга борганда Ўзбекистон тарихини яхши билишини кўрсата олиши керак, деб ўйлайман.\nМажбурий фанларнинг қўшилиши абитуриентларнинг дунёқарашини кенгайтириш учун ҳам керак. Улар фақат мутахассисликдаги 2та блок билан эмас, бошқа фанлар билан ҳам қизиқиб, билимини оширишлари ҳам керак.\n—Яқинда миллий тест тизими саволлари тарқалиб кетгани ҳақида хабарлар чиқди. Ва сизлар саволлар ҳақиқатда ДТМники эканлигини тан олдинглар, уларнинг қандай тарқалиб кетгани ҳақида ишчи гуруҳ тузилгани айтилди. Одамлар тестдаги коррупциядан қутулиб, миллий тест тизимига тутилдикми, деган фикрларни ҳам билдиряпти. Ҳозир саволлар қандай тарқалгани ҳақида аниқ бирор жавоб айта оласизми?\n—Биологиядан тест материалларини солиштирганимизда бизнинг саволлар билан бир хил кетма-кетликда экани аниқланди. Бироқ бизнинг саволлар тайёрланиб, чоп этишдан олдин pdf вариантга ўтказилади. Агар бизнинг вариант тарқалганда тест материалларида хатоликлар бўлмасди. Бундан ташқари, саволларда чизмалар, расмлар тушиб қолмасди. Бу нарса саволлар ДТМдан чиқмаганини кўрсатади.\nЖараёнда фақат ДТМ қатнашмайди. Саволлар тузилиб, чоп этилиб, қопларга солинади. Бу ишларни қиладиган ҳамма назоратда бўлади. ОАВга миллий тест тизими саволлари тарқалгани ҳақидаги маълумотлар сизиб чиқишидан олдинроқ бизга сигналлар келган ва текшириш бошланган. Тестлар ДТМдан чиқиб кетиш эҳтимоли ўрганиб чиқилган, камералар кўриб чиқилди.\nБиз ҳозир тегишли органларга тест материаллари қандай қилиб тарқалганини ўрганишни аниқлаш учун мурожаат қилганмиз. Тест қандай тарқалганини аниқлаш бизга ҳам муҳим, сабаби олдимизда катта тест турибди. Уни ўйлаб ўтказишимиз керак.\nТестлар маршрутда бўлганида кўчирилган бўлиши мумкин, деган тахминимиз ҳам бор. Лекин саволлардан нусха олинмаган, фақат ундаги маълумотлар олинган. Бу – фақат менинг тахминим. Ҳозир ҳолат ўрганиляпти ва тегишли ҳуқуқий баҳо берилади.\nҲозир вақтимиз бор. Сабаби саволлар 20 иш кунида текширилиши керак. Ҳозир тест топширганларнинг жавоблари ҳам текшириляпти. Текширилгандан сўнг 2 хил метод бўйича ўрганилиб, таҳлил қилинади. Тест натижаси чиққандан сўнг ҳам, ўрганиб чиқиб Давлат комиссиясига кўрсатамиз ва ҳуқуқ-тартибот органларининг хулосаларини олиб, кейин натижалар эълон қилинади.\nИлёс Сафаров, Зилола Ғайбуллаева суҳбатлашди.\nҲукумат Фискал институтга қабул қилиш тартибини тасдиқлади\nШавкат Мирзиёев Ёшлар куни муносабати билан фаол ва ташаббускор ёш авлод вакилларидан бир гуруҳини мукофотлади\nНодавлат таълим ташкилотларини давлат томонидан қўллаб-қувватлашнинг янги чоралари жорий этилади


13 ЁШЛИ НОДИРБЕК ХАЛҚАРО ГРОССМЕЙСТЕРГА АЙЛАНДИ!\nЖорий йилнинг 20-29 октбярь кунлари Россиянинг Санкт-Петербург шаҳрида шахмат бўйича анъанавий халқаро турнирда ҳамюртларимиз муваффақиятли иштирок этди.\nУшбу мусобақада Ўзбекистон ёшлар ва катталар терма жамоа аъзолари Жаҳонгир Воҳидов, Нодирбек Абдусатторов, Нодирбек Ёқуббоев, Шамсиддин Воҳидов ва Жавоҳир Синдоровлар иштирок этиб, юқори натижаларни қайд этдилар.\nЖумладан, блиц йўналиши бўйича ўтказилган мусобақаларда халқаро тоифадаги спорт устаси 15 ёшли Нодирбек Ёқуббоев дунёнинг 24 давлатидан ташриф буюрган 300 нафар шахматчилари орасидан биринчи ўринни эгаллади.\nМусобақада ўзига хос ўйин маҳоратини намойиш этган 13 ёшли Нодирбек Абдусатторов ҳам жаҳон шахмат мутахассислари эътирофига сазовор бўлди. Мазкур мусобақада Н.Абдусатторов шахмат бўйича халқаро гроссмейстер унвонининг учинчи талабини бажарди.


Ўзбекистон 23:48 / 10.09.2019 7200\n«Қишлоқ хўжалигини ислоҳ қилишда Хитой Халқ Республикаси тажрибаси ва уни Ўзбекистон Республикасида қўллаш имконияти» мавзусида халқаро анжуман ўтказилди.\nАнжуманда Қишлоқ хўжалиги вазири Жамшид Ходжаев аграр соҳада Хитой билан ҳамкорликнинг асосий йўналишларига тўхталиб ўтиб, аграр соҳани инновацион технологиялар билан таъминлаш борасида ушбу давлат тажрибаси муҳимлигини ва айни пайтда қишлоқ хўжалиги соҳасида кадрлар тайёрлаш ва қайта тайёрлаш масалалари билан шуғулланувчи ўзбек-хитой илмий маркази ташкил қилиниши бўйича келишувга эришилганини ҳам таъкидлаб ўтди.\nОлий Мажлиснинг аграр сув хўжалиги масалалари экологик қўмитаси раиси Баҳодир Тожиевнинг айтишича, 80 фоиз сув қўшни давлатлардан келиши ва сув ресурсларининг бутун дунёда камайиб бораётганини ҳисобга олсак, Хитойнинг томчилаб суғориш технологияларини ўрганиш Ўзбекистон учун яхши самара беради.\n«Бундан ташқари, чорвачилик, шоличилик каби йўналишларда кластерларни ташкиллаштириш бўйича ҳам Хитой амалиётини ўрганиш мақсадга мувофиқ», дейди Баҳодир Тожиев.\nХалқаро анжуманда Хитой Халқ Ресубликаси вакилларининг алоҳида таъкидлашича, мамлакат фақат қишлоқ хўжалиги соҳасини эмас, балки қишлоқ одамлари ҳаётини ҳам яхшилашга эътибор қаратади.\nБутунхитой Халқ вакиллари йиғини қишлоқ хўжалиги бўйича қўмитаси аъзоси Ли Чуншэннинг маълумотига кўра, Хитойда 40 миллион одам аграр соҳада фаолият юритмоқда.\n«Фуқароларга пенсия тайинланиши (аёллар учун 55 ёш, эркаклар учун 65 ёш) тизими ҳам Хитойнинг аҳоли ижтимоий ҳимоясига эътиборини кўрсатади», дейди Ли Чунъшен.\nШунингдек, хитойлик вакил шаҳар-қишлоқ ривожланиш механизмига тўхталиб ўтиб, улар тараққиётда бир-бирига ёрдам бериши механизми яхши самара беришини таъкидлади.\nБутунхитой Халқ вакиллари йиғини молиявий-иқтисодий қўмитаси аъзоси Цай Лин мамлакатдаги эркин иқтисодий зоналар ҳақида маълумот бериб, уларнинг ишлаш механизмини тушунтирди.\n«Эркин иқтисодий зона – бу маълум ҳудудда махсус иқтисодий ва сиёсий тизимнинг жорий этилишини англатиб, халқаро айирбошлаш, солиқ сиёсати ва тадбиркорликни қўллаб-қувватлаш бўйича алоҳида механизмнинг яратилишини англатади», дейди Цай Лин.\nУнинг таъкидлашича, бундай ҳудудлар инвестиция жозибадорлиги бўйича ҳам бошқа ҳудудларга қараганда кўпроқ фойда келтиради. Биргина 12 та пилот эркин иқтисодий зонага 2019 йилнинг биринчи яримйиллигида 70 миллиард юан миқдорида инвестиция жалб қилинган бўлиб, бу давлатдаги умумий инвестиция кўрсаткичининг 14 фоизини ташкил қилган.\nХалқаро анжуманда Ўзбекистонда ҳам 20 та эркин иқтисодий зона ташкил қилингани ва уларга давлат томонидан турли енгилликлар берилаётгани ҳақида мутасаддилар томонидан маълумот берилди.


«КАЛЬЦИЙ КАМАЙСА, АҚЛИЙ РИВОЖЛАНИШ СУСТЛАШАДИ?!» | Суғдиёна биринчи аёллар электрон журнали\nУлғаяётган бола организми жисмоний ва ақлий ривожланиш босқичларидан ўтиб, ёшга доир ўзгаришларга дуч келади. Бу жараёнда кальций моддасининг ўрни беқиёс. Зеро, ушбу модда организмдаги 300 дан ортиқ биологик жараёнларда қатнашиб, суяк тўқимасининг шаклланишида муҳим омил ҳисобланади. Кальций кичкинтойнинг тиш эмали, мушаклар қисқариши ва тонусининг меъёрда бўлиши, нерв толаларининг ўтказувчанлиги, қон қуйилиши каби жараёнларнинг асосий иштирокчисидир. Шу билан бирга, мазкур модданинг меъёрда бўлиши фарзандингизни шамоллаш, аллергик таъсирлар, асабийликдан ҳимоя қилиб, ақлини фаоллаштириб, хотирасини мустаҳкамлайди. БЕЛГИЛАРИ СИЗГА ТАНИШМИ?\nАгар бола организми кальцийни етарлича қабул қилмаса ёҳуд у сингиши билан тезда парчаланиб кетса, кальций етишмовчилиги келиб чиқиши мумкин. Бу ҳодиса одатда суяк скелетининг бузилиши, мушакларда оғриқ, милк қонаши каби белгилар билан намоён бўлади. Мактаб ёшидаги болаларда кальций етишмаслиги остеопорозни келтириб чиқариши, қўл-оёқ суякларининг мўртлашиши ва жароҳатларга мойиллик ортиши билан хавфли саналади. Боғча ёшидаги кичкинтойларда эса бўй ўсишининг ортда қолиши, вазн камайиши, рахит аломатларининг жадал ривожланиши, нутқ ва ақлий фаолликнинг оқсоқланиши билан характерланади. Мутахассислар бу жараёнда тиш эмали зарарланиб, кариесга мойиллик келиб чиқиши, мушаклар тонуси ортиб, бола оёқлари «Х» ёки «О» шаклига келиб қолишини таъкидлашади. ДАВОЛАЙМИЗ!\nЮқоридаги аломатларни сезсангиз, кечиктирмай шифокор ҳузурига боринг. Зеро ривожланаётган организм учун ҳар бир кичик муаммо йиллар ўтиб катталашиши мумкин. Мутахассис боланинг умумий аҳволи, ёшга доир ўзгаришлар ва шикоятларини тинглаб, зарур муолажа турини тавсия этади. Кальций миқдорини нормаллаштириш учун муолажа қатъий тартибда олиб борилиши лозим. Препаратларни ўз вақтида ва белгиланган кунгача қабул қилиш, тўғри овқатланиш тартибини йўлга қўйиш ҳамда жисмоний фаолликни ошириш шулар жумласидандир. КЎПАЙИБ КЕТГАНИ ҳАМ ЗИЁН?!\nҳар бир озиқ-овқат маҳсулотларида кальций моддаси бор. Бола организми ўзига керакли миқдорини қабул қилиб, зарур жараёнларга йўналтиради. Таом ва егуликлар сабаб кальцийнинг ортиб кетиши деярли учрамайди. Аммо препаратларни пала-партиш қабул қилиш, мустақил даволаш оқибати кальцийнинг ҳаддан ортиқ сўрилишига олиб келиши мумкин. Мазкур ҳодиса тиббиётда гиперкальцемия дейилади. Бунда асосий муаммо суякларда кузатилади. Кальцийга тўйинган суяк мўратлашиб, синувчан ҳолатга келиши кузатилади ва гавда оғирлигини кўтаролмайди. НИМА ҚИЛАСИЗ?\nКальций миқдорини бирдан камайтириб бўлмайди. Бу организмнинг ҳаётий жараёнларига ножўя акс этиши мумкин. Шифокор кўрсатмаси билан препарат таъсирини камайтирувчи муолажа буюрилиб, тартиби бўйича бажарилади. Организм меъёрий ҳолатини тиклаб олгунича енгил жисмоний машқлар, тўғри таомланиш ва ўз вақтида дам олишга аҳамият бериш лозим. Самира УЛУҒБЕКОВА тайёрлади.


Бош сахифа > Янгиликлар > Сектор раҳбарлари халқ олдида ҳисобот берди\n15 декабрь куни Навоий педагогика ва хизмат кўрсатиш касб-ҳунар коллежида ҳудуд сектор раҳбарларининг ҳисоботи тингланди.\nУчрашувда вилоят прокуратураси, ички ишлар ва давлат солиқ бошқармалари раҳбарияти, Кармана туман маҳалла фуқаролар йиғинлари, хотин-қизлар, ёшлар муассасалари ва бошқа масъул ташкилотлар вакиллари ҳамда кенг жамоатчилик иштирок этди.\n"Маҳалламизни жиноятчиликдан холи ҳудудга айлантирамиз" мавзусида ўтказилган тадбирни вилоят ҳокими К. Турсунов олиб борди. Йиғилишда асосий эътибор туманда жиноятчиликнинг ортиб бораётгани, унинг олдини олишда қандай таъсирчан усулларни қўллаш лозимлигига қаратилди.\nЖорий йилнинг ўтган даврида 38 та маҳаллада 350 дан ортиқ жиноят содир этилган.Ҳудудда ўғрилик, қасддан одам ўлдириш, вояга етмаганлар ўртасидаги жиноятлар ҳамда ўз жонига қасд қилиш каби ҳолатлар ошганлиги айтилди. Шунингдек, муқаддам судланганлар, фарзанд тарбиясига беэътибор ота-оналар, хотин-қизлар томонидан қилинган жиноятлар ҳам кўпайган.\nСектор раҳбарлари олиб борилаётган ишлар хусусида ахборот бераркан, туман ҳокимлиги, ички ишлар, прокуратура, солиқ идораларининг жамоат ташкилотлари ҳамкорлигидаги чора-тадбирлари таъсирчанлиги ошаётганлигини таъкидлашди. Жумладан, ўтказилаётган тунги рейдлар орқали вояга етмаганларнинг кечки вақтда кафе, барлар ва бошқа масканларда юришларининг олди олинаётгани, маҳалланинг ўзида кенг жамоатчилик иштирокида ўтказилаётган сайёр суд мажлислари жойларда жиноятчилик камайишига хизмат қилиши ва аҳоли билан юзма-юз мулоқотларда учраётган масалалар жойида ечим топаётгани ҳақида сўз юритилди.\n— Ўғрилик жиноятининг кўпайишига баъзан фуқароларнинг ўзи сабабчи бўлмоқда, — дея таъкидлади ўз ҳисоботида туман ИИБ раҳбари У. Адизов. — Айримлар кечки вақт автомашинасини эътиборсизлик билан кўчада қолдиради ёки шунга ўхшаш бошқа ҳолатлар ўғрилик жинояти учун қулай шароит яратиб беради. Бунинг олдини олиш мақсадида ходимларимиз кўчама-кўча юриб, аҳолига тушунтиришлар олиб боряпти. Бироқ маҳалла посбонлари, депутатлар негадир бу каби масалаларга лоқайд қарашмоқда.\nВилоят прокурори Х. Каримов лоқайдлик турли жиноятларга сабаб бўлаётгани ҳақида гапираркан, Зарафшон шаҳрида яқинда юз берган ҳолат ҳақида тўхталди. Кўп қаватли уй ертўласида ишратбозлик қилган бир гуруҳ шахслар мастлик оқибатида шерикларидан бирини ўлдириб қўйишади ва воқеа жойини тарк этишади. Гарчи улар мурдани бу ердан олиб чиқишга уринишса-да, буни уддалай олишмайди. Фақатгина уч кундан сўнг ертўладан тарқалган қўланса ҳид туфайли аҳоли бундан хабар топади. Хўш, бундай лоқайдликка қандай баҳо бериш керак?\nЙиғилишда жиноятчиликнинг келиб чиқаётганига асосий сабаблардан бири ишсизлик, бекорчилик эканлиги муҳокама қилинди. Аҳолини иш билан таъминлаш масаласига жиддий ёндашиш кераклиги айтилди. Туманда аҳолини жамоат ишларига жалб этиш орқали, уларга давлат томонидан яратилган махсус фонд ҳисобидан иш ҳақи тўналанаётгани, мазкур тизимни самарали ташкил этиш лозимлигига эътибор қаратилди.\nКарманада 62 минг нафар 30 ёшгача бўлган фуқаро истиқомат қилади. Содир этилаётган жиноятларнинг 40 фоизи айнан шу ёшдагилар билан боғлиқ. Бу борада олиб борилаётган ишлар хусусида туман ҳокими ҳамда ички ишлар бўлими бошлиғининг ёшлар масалалари бўйича ўринбосарлари ҳисоботи тингланди. Ушбу йўналишда қилиниши лозим бўлган аниқ таклифлар ўртага ташланди. Бугунгача олиб борилган тадбирлар натижасида ҳудудда 2879 нафар уюшмаган ёш борлиги аниқланиб, улар билан биргаликда аниқ чора-тадбирлар асосида иш олиб борилаётганлиги айтилди.\nТуманда хотин-қизлар томонидан содир этилган жиноятлар сони юқорилигича қолмоқда. Ҳудудда жиноятчиликка мойил хотин-қизлар рўйхати шакллантирилиб, унга 77 та оила вакиллари киритилган. Ҳозирда туман хотин-қизлар қўмитаси томонидан айнан шу тоифадаги аҳоли, муқаддам судланганлар, нотинч оилалар билан бир қатор мақсадли тадбирлар амалга оширилмоқда.\nВилоят ҳокими маҳаллаларда жиноятларнинг олдини олиш ишида жамоатчилик вакилларининг хизмати беқиёслиги билан бирга, бу, энг аввало, профилактика инспекторлари зиммасидаги вазифа эканлигини таъкидларкан, йил якунида ҳар бир маҳалла инспектори фаолияти алоҳида муҳокама қилинишини айтиб ўтди.\nЙиғилишда жиноятчилик кескин ошган "Кўҳнақўрғон", "Бешкент", "Талқоқ" маҳаллалари алоҳида муҳокама қилинди. Ушбу маҳаллалар раислари ҳамда посбонларининг ҳисоботлари тингланди.\nТадбир давомида аҳоли томонидан ўртага ташланган секторлар раҳбарларининг фаолияти билан бевосита боғлиқ бўлган масалаларнинг ечимлари борасида тегишли мутасаддиларга топшириқлар берилди.\nКўрилганлар сони: 7577


Ёмғир Францияда ҳам ёмғир. Нотр Дамга...\n23.04.2019 19:04 0 1596\nНотр Дам черковининг ярим ёнган томи кучли ёмғирга дош бера олмай, қулаб тушиши мумкин. Айни вақтда Франция пойтахтида жуда кучли ёмғирлар ёғиб турибди.\nАрхитекторлар черковни яна-да вайрон бўлишдан сақлашга чақирдилар. Франция тарихий бинолар бош архитектори Филипп Вильнёв дарҳол Нотр Дам устида улкан брезент айвон ўрнатишга чақирди.\nОб-ҳаво маълумотига кўра 25 апрелда Парижда кучли жала ёғиши кутилмоқда. Бу ёмғир бинога катта хавф туғдиради.\nЭслатиб ўтамиз, Нотр Дам черкови 15 апрел куни шомга яқин ёниб кетган эди. Олов кучли бўлгани учун фақат эртаси куни тўлиқ ўчиришга муваффақ бўлинган. Франция президенти Эммануэл Макрон соборни қайта тиклашга 5 йил кетишини айтган эди. Аммо мутахассислар 10 йил муддат лозим бўлишини таъкидлашмоқда.\nПариж Нотр-Дам черкови


Тошкентда қиз ва невара кекса онани қийноққа солиб келган. Бу ҳақда жабрланувчи маълум қилган. Жиноий иш қўзғатилган. Ўзбекистон янгиликлари\nЎзбекистон, Тошкент – Batafsil.uz. Тошкентда қиз ва невара кекса онани қийноққа солиб келган. Бу ҳақда жабрланувчи маълум қилган. Мухбиримиз хабар беришича, жиноий иш қўзғатилган.\nЭслатиб ўтамизки, ижтимоий тармоқларда қари аёлнинг юзида, қўл ва оёқларида кўплаб кўкарган, лат еган жароҳатлар акс этган видео тарқалган эди. Фойдаланувчиларнинг ёзишича, кекса аёл квартирасини ўтказиб бермаётганлиги боис, уни қариндошлари мунтазам уриб келаётган экан.\n“Мазкур ҳолат ҳақидаги хабар 102 рақамига тиббиёт муассасасидан келиб тушган, унга кўра 26 апрель куни 1934 йилда туғилган Г.Тоза исмли аёл невараси 1983 йилда туғилган Г.Даврон томонидан олиб келинган. Жабрланувчининг сўзидан, уни фарзанди 1964 йилда туғилган Г.Саодат ва невараси 1989 йилда туғилган Г.Севара мунтазам равишда уриб, қийнаб келган”, -дея хабар бермоқда ИИББ.\nМазкур ҳолат юзасидан Жиноят кодексининг 110-моддаси 2-қисми “в” банди (ожиз аҳволдалиги айбдорга аён бўлган шахсни қийнаш) аломатлари билан жиноят иши қўзғатилган. Судга оид тиббий экспертиза тайинланган.


16:05 / 12.06.2019 | Xosiyatxon | 1661\nАссалому алайкум! Мен инжил ҳақида берилган саволни ўқиган эдим. Менинг хам бир яқин инсонимнинг уйида инжил китобини кўрганман. У инсондан бу ҳақида сўраганимда рус миллатига мансуб дугонаси совға қилганлигини айтди. Инжил хам Аллоҳ юборган китоблардан бири, шунинг учун хам ташлаб юборолмайман деди. Агар уйда инжил китобини сақлаш мумкин бўлмаса, у китоб учун қандай йўл тутиш лозим? Жавоб учун олдиндан раҳмат.\n- Ва алайкум ассалом! Аллоҳ таоло ҳар бир давр ва инсонларга қараб янги пайғамбар юборган ва янги шариат ва янги китоб нозил қилган. Охирги китоб ўзларидан аввалги китобларни ҳам пайғамбарларнинг шариатини ҳам бекор қилган. Буни яҳудий ҳам насроний ҳам тан олади. Уларнинг китобларида ҳам охирги замон пайғамбари келиши ва унга ҳам китоб нозил қилиниши айтилган. Ҳатто ўша пайғамбарнинг исми Аҳмад, Муҳаммад бўлиши ҳам айтилинган. Буни тўғри қабул қилган яҳудий, насроний динидагилар эшитибоқ иймон келтиришган ва мусулмон бўлишган. Уларнинг олимларидан сўралганида “Мен у пайғамбарни ўз ўғлимдан ҳам яхши танийман” деганлар. “Нега ўғлингиздан ҳам яхши танишингиз мумкин” дейилганда, “Чунки китобларда у ҳақида шу даражада очиқ-ойдин ва инкор қилиб бўлмас хабарлар келган. Уларнинг барчаси Муҳаммад алайҳиссаломга юзга-юз тўғри келади. Ўғилларимга келсак улар мендан ёки мендан бўлмаслиги мумкин” деганлар. Аллоҳ таоло Расулуллоҳ соллаллоҳу алайҳи васалламни пайғамбар қилгач у зотга Қуръон нозил қилди ва ундан аввалги барча китобларнинг ҳукмини бекор қилди. Қолаверса дунёда нечта Таврот ва Инжил нусхаси бўлса ҳеч бири бир-бирига тўғри келмайди. Сзни саволингизга келсак уни ёқиб юбориш керак, шунда уни беҳурматлик қилмаган бўлади. Яна шуни ҳам таъкидлаш лозимки, у китобларга ҳурматсизлик қилиш мутлақо жоиз эмас. Валлоҳу аълам!\nДискни нима қилай


Сенат Ўзбекистон халқидан ваҳима қилмасдан санитария-гигиена қоидаларига амал қилишни сўрамоқда - Darakchi\nСенат Ўзбекистон халқидан ваҳима қилмасдан санитария-гигиена қоидаларига амал қилишни сўрамоқда\nЖАМИЯТ 15.03.2020, 20:28\nХабарингиз бор, сўнгги кунларда коронавирус инфекцияси (COVID-19) дунё ҳамжамиятига жиддий хавф солиб келмоқда. Шу боис Ўзбекистонда ҳам мазкур касаллик тарқалишининг олдини олиш борасида зарур чоралар кўрилмоқда.\nАммо 15 март куни Ўзбекистонда коронавирусга чалиниш билан боғлиқ илк ҳолат қайд этилди. Шу боис, бугун Ўзбекистон Республикаси Вазирлар Маҳкамасида Бош вазир А.Арипов бошчилигида Ўзбекистонда коронавирус инфекциясига қарши қандай чоралар кўрилаётгани бўйича комиссия йиғилиши ва оммавий ахборот воситалари учун брифинг ўтказилди.\nЙиғилишда бу борада олиб борилаётган ишлар хусусида батафсил маълумот берилиб, барча таълим муассасалари карантинга олиниши, профилактик чоралар кучайтирилиши хусусида сўз юритилди. Бу эса мамлакатимизда аҳоли саломатлигини муҳофазалаш борасида қўйилган яна бир муҳим қадамдир.\nВаҳима инсон организмида стресс ҳолатини кучайтириб, натижада иммун тизими бузилиши мумкин. Ваҳоланки, иммунитети паст кишилар вирусни юқтириб олиши эҳтимоли каттадир. Шу боис, ваҳима ва саросимага берилмасдан санитария-гигиена қоидаларига қатъий риоя қилиш зарурлигини эслатамиз.\nЎйлайманки, халқимиз билан биргаликда изчил ҳаракатларни амалга ошириб, ушбу синовдан ҳам юзимиз ёруғ бўлиб чиқамиз. Ишончим комилки, биз, сенатор ва депутатлар вазирлик ва идоралар мутасаддилари билан ҳамкорликда, шунингдек ҳар биримиз мамлакатимизда бу борада қабул қилинган чора-тадбирлар ўз вақтида ва самарали татбиқ этилиши учун бор куч-ғайратимизни аямаймиз. Албатта, бу вирусга қарши кураш ўз натижасини беради ва унга чек қўйилади,\nОлий Мажлис Сенати Фан, таълим ва соғлиқни\nсақлаш масалалари қўмитаси раиси


Рак - Бу нима? - Онлайн Тиббий Энциклопедия MedLife.Uz\nРак [юн. лот. cancer – қисқичбақа], канцер, саратон касаллиги – эпителий туқимасидан ривожланадиган хавфли ўсма. Эпителий ҳужайраси бор барча аъзолар – тери, шиллиқ қаватлар, қизилўнгач, ўпка, меъда-ичак йўллари, сийдик-таносил аъзолари, шунингдек, мия ва ҳ. к. да пайдо бўлади. Рак ҳужайралари жуда тез бўлинади ва ривожланади ҳамда атрофдаги соғлом ҳужайраларни емириб боради.\nБошқа хавфли ўсмалар каби, рак ҳам, одатда, ўзи ўрнашган жойдаги тўкимани емириши, рецидив, метастаз бериши ва организмнинг умумий ҳолатига таъсир кўрсатиши, кахексия (қок суяк бўлиб озиб кетиш) билан хавфсиз ўсмалардан фарқ қилади. Рак алоҳида вируслар фаолияти, шунингдек, турли физик, кимёвий ва биологик омиллар, канцероген моддаларнинг одам организмига таъсири ҳамда организмнинг ўзида содир бўладиган эндоген (ички) канцероген моддалар, радиоактив нурлар таъсирида вужудга келиши мумкин.\nРак тўсатдан пайдо бўлмайди, кўпинча, рак нишонаси деб аталиб, сурункали кечадиган патологик ўзгаришлардан сўнг ривожланади, шунингдек, тери, меъда, бачадон бўйнидаги узоқ вақт битмайдиган яралар, полиплар, сут безлари фиброаденоматози ва ҳ. к. оқибатида ҳам пайдо бўлади. Аммо шу касалликлардан кейин, албатта, рак ривожланади деб бўлмайди, чунки саратонга сабаб бўладиган касалликлар ўз вақтида узил-кесил даволанса, унинг олдини олиш мумкин. Ракнинг характерли хусусиятлридан бири шуки, тўкимада ўсма ҳосил бўлиб ривожлангандан кейингина касаллик белгилари юзага чиқади ва ўсма ўсаётган аъзо фаолияти кескин бузилади.\nЭркакларда кўпроқ меъда, бронхлар, тери, пастки лаб, оғиз бўшлиғи, ҳалқум, ўпка (хусусан, кашандаларда), таносил аъзолари саратони учрайди; аёлларда эса бачадон, овқат ҳазм қилиш аъзолари, сут безлари ва тери раки кузатилади.\nРак бошланаётганда, у тананинг қайси қисмида ривожланишидан қатьи назар, қаттиқ оғриқ бермайди. Шу сабабли, бемор шифокорга, кўпинча, кеч мурожаат қилади, натижада касаллик анча зўрайиб кетади. Ракни даволаш имкони борича эрта бошланса, яхши натижаларга эришиш мумкин.\nПастки лаб раки, кўпинча, пастки лаб қизил ҳошияси устида узоқ вақт битмайдиган яра ва қон сизиб турадиган ёриқчалар, оқ доғлар (лейкоплакия) бўлиши натижасида вужудга келади. Ўсманинг олдини олиш учун пастки лаб ва оғиз бўшлиғи касалликларида, албатта, чекишни ташлаш лозим.\nҚизилўнгач саратони («қилтомоқ» касаллиги) аксарият рак олди касалликлари оқибатида келиб чиқади. Қизилўнгач саратонида бемор дастлаб қуюқ, кейинчалик суюқ овқатларни ҳам юта олмай қолади. Кўпинча, тўш орқасида, баъзан кўкрак пастида ва қорин соҳасида оғриқ сезади. Овқат ютганда салгина қийинчилик сезилса, дарҳол шифокорга мурожаат қилиш керак.\nМеъда раки кўп учрайдиган ва аксарият сурункали меъда яраси, полипи, шунингдек, сурункали гастритнинг баъзи шакллари оқибатида келиб чиқади. Меъда раки билан аёлларга нисбатан эркаклар кўпроқ оғрийди; одатда, 40-60 ёшли кишилар ўртасида кўп учрайди.\nКасаллик бошда сезилмайди, беморнинг дамони курийди, меҳнат қобилияти сусаяди, озиб кета бошлайди, ранги синиқади; кейинчалик иштаҳа йўқолиши, кўнгил айниши, жиғилдон қайнаши, ҳиқичоқ тутиши, кекириш, баъзан қусиш аломатлари, шунингдек, меъдада қаттиқ оғриқ пайдо бўлади. Бундай аломатлар рўй берганда дарҳол шифокорга мурожаат қилиш зарур.\nТўғри ичак раки кўпроқ ичакдаги полидан пайдо бўлади. Бунда сохта ҳожат кисташи, шиллиқ ёки қон аралаш ич келиши кузатилади, касаллик авж олгандан сўнг ичакдан қон оқади. Қон кетиши, кўпинча, бавосирда ҳам рўй беради, шунинг учун қон кетиши сабабини фақат врач аниқлаши мумкин.\nЎпка раки ўпканинг сурункали касалликлари (ўпка сили, зотилжам, бронх полиплари, пневмокониоз) билан тез-тез оғриб туриш ва ҳ. к. оқибатида вужудга келиши мумкин. Ўпка саратони кўпроқ кашандаларда учрайди; кўкракда оғриқ (айниқса, йўталганда зўраяди), баъзан қон тулаш кузатилади. Касалликка хос аломатлар пайдо бўлганда дарҳол шифокорга мурожаат қилиш лозим.\nСут безлари раки кўпроқ сут безларида ҳосил бўладиган қаттиқ, оғриқсиз тугунчалар, рак олди ўсмаси (хавфсиз ўсма), фиброаденоматоларни ўз вақтида даволамаслик натижасида ривожланади. Сут безларида арзимаган тугунча борлиги сезилса, дарҳол шифокорга мурожаат қилиш керак.\nАёлларда кўп учрайдиган бачадон раки бачадондан сурункали касалликлар – эрозия, полип ва оқ доғлардан пайдо бўлади. Туғруқ ва абортда бачадоннинг жароҳатланиши, уни ўз вақтида даволатмаслик ҳам бачадон рак ига сабаб бўлади. Касаллик ҳеч қандай белгисиз кечади, кейинчалик авж олганидан сўнг беморда оқчил кўпайиб, ҳайз цикли бузилади, қон кетади ва, ниҳоят, оғриқ пайдо бўлади. Шу боис ҳар бир аёл жинсий ҳаёт кечира бошлаган кундан бошлаб камида бир йилда 2 марта (климактерия даврида 4 марта) гинеколог кўригидан ўтиб туриши шарт.\nТери раки, одатда, кемаларда (50-70 ёшли эркак ва аёлларда) кузатилиб, кўпинча, юзда (бурун канотлари, қовоқ, бурун-лаб бурмалари, оғиз бурчакларида), баъзан терининг куйган, жароҳатланган жойида, шунингдек, айрим туғма ва турли жароҳатлар ўрнида пайдо бўлади.\nРак ва бошқа хавфли ўсмалар, асосан, операция қилинади, радиоактив моддалар ва рентген нурлари, саратонга қарши махсус кимёвий препаратлар, гормонлар, биопрепаратлар қўлланади.\nКасалликнинг олдини олиш учун организмга зарарли таъсир этадиган канцероген моддаларни йўқотиш, шунингдек, саратон олди касалликларини ўз вақтида аниқлаш ва даволаш, аҳолини оммавий профилактик кўрикдан ўтказиб туриш, баъзан диспансеризация қилиш лозим (яна қ. Ўсмалар).


Шахс | 1774\nАбу Ҳурайра Яманнинг Давс қабиласидан эдилар. Исломдан олдинги исмлари Абдушшамс ибн Сохр эди. Исломга кирганларидан сўнг Расулуллоҳ соллаллоҳу алайҳи васаллам у кишининг исмларини Абдурраҳмон деб ўзгартирдилар. Доимо мушукчалари билан юрганликлари сабабли Расулуллоҳ соллаллоҳу алайҳи васаллам томонларидан Абу Ҳурайра деб куняланганлар. (Ҳурайра – араб тилида мушукча дегани).\nАбу Ҳурайра розияллоҳу анҳу ҳижратнинг еттинчи, «Хайбар» санасида Исломни қабул қилган пайтларида ўттиз ёшда эдилар. У киши Хайбардан қайтаётган Расулуллоҳ соллаллоҳу алайҳи васаллам билан бирга Мадинага келадилар. Абу Ҳурайра розияллоҳу анҳу Асҳобус Суффа – Расулуллоҳнинг масжидларидаги суффада яшаб, у кишидан ҳадис эшитиш билан машғул бўлган саҳобаларнинг бири эдилар. Шу сабабли Исломга кеч кирганларига қарамай, саҳобалар орасида энг кўп ҳадис ривоят қилган киши ҳисобланадилар. У киши 5374та ҳадис ривоят қилганлар ва бу ҳадислар Тақий ибн Муҳаммаднинг муснадларида келтирилган.\nАбу Ҳурайра кенг елкали, қорамтир рангли, икки олдинги тишларининг ораси очиқ, юмшоқ табиат, ҳазилкаш киши эдилар. Ёш болаларни кўрсалар, уларни кулдириб, бозордаги кишиларни қиссалар айтиб, кўнглини хушлантириб юрар, лекин ўзлари ёлғиз қолсалар, тунларни ибодат билан бедор ўтказадиган киши эдилар.\nАбу Ҳурайра кўп вақтларини Расулуллоҳ соллаллоҳу алайҳи васалламнинг суҳбатларида ўтказар эдилар. Бирор ҳадисни эшита олмай қолишдан қўрқиб, кўп пайтларида очликдан букчайиб қолар эдилар.\nАбу Ҳурайра саҳобаларнинг ичида энг зеҳни ўткири эдилар. Бу ҳақда Имом Бухорий, Муслим ва Термизийлар у кишининг ўзидан ривоят қиладилар:\n«Эй Расулуллоҳ, сиздан кўп нарсани эшитаману ёдлаб қололмайман», дедим. У киши:\n«Ридойингни ерга ёз», дедилар. Ридойимни ёздим. Менга кўп ҳадис айтдилар. Айтган ҳадисларидан бирор нарсани эсимдан чиқармадим», дейдилар.\nТолҳа ибн Убайдуллоҳ: «Абу Ҳурайранинг Расулуллоҳдан биз эшитмаганимизни ҳам эшитганларига ҳеч шак йўқ», дейдилар.\nИбн Умар: «Абу Ҳурайра ҳадисни мендан кўра яхши биладилар», дейдилар.\nУбай ибн Каъб: «Абу Ҳурайра Расулуллоҳдан бошқа киши сўрай олмайдиган нарсаларни сўрашга журъат этарди», дейдилар.\nБир киши Зайд ибн Собитдан бир масалани сўраб келганда, у киши: «Абу Ҳурайрага бор. Бир куни мен, Абу Ҳурайра ва фалончи масжидда Аллоҳнинг зикри ва дуо билан машғул эдик. Шу пайт Расулуллоҳ соллаллоҳу алайҳи васаллам олдимизга чиқиб ўтирдилар ва:\n«Нимани дуо қилаётган бўлсангиз, шунда давом этинг», дедилар. Мен ва ҳамроҳим дуо қилдик, Расулуллоҳ «Омийн», деб турдилар. Абу Ҳурайра:\n«Аллоҳим, Сендан икки ҳамроҳим сўраганларини ва эсдан чиқмайдиган илмни сўрайман», дедилар. Расулуллоҳ соллаллоҳу алайҳи васаллам «Омийн» дедилар.\n«Биз ҳам эсдан чиқмайдиган илм сўраймиз, эй Расулуллоҳ», дедик. Расулуллоҳ соллаллоҳу алайҳи васаллам:\n«Буни сизлардан олдин давслик ғулом (Абу Ҳурайра) сўради», дедилар.\nМарвон ибн Ҳакамнинг волийси ва котиблари Солим Абу Заъзаъа ривоят қиладилар: «Марвон ибн Ҳакам Абу Ҳурайрани чақириб, у кишидан ҳадис сўрай бошладилар. Мен ҳадисларни ёзиб олдим. Бир йил ўтгач, яна Абу Ҳурайрани чақирган Марвон у кишидан мен ёзиб олган ҳадисларни сўрадилар. Абу Ҳурайра бирон бир ҳарфни ёки сўзни ортиқча ёки ноқис, олдин ёки ке¬йин айтмадилар».\nАбу Ҳурайрадан ҳадис ривоят қилганларнинг сони саккиз юз кишидан ортади. Жумладан, Абу Бакр, Умар, Усмон, Фазл ибн Аббос, Убай ибн Каъб, Усома ибн Зайд, Оиша, Ибн Умар, Ибн Аббос, Жобир ибн Абдуллоҳ, Анас ибн Молик; тобеъийнлардан: Саъийд ибн ал-Мусаййиб, Ибн Сийрин, Абдуллоҳ ибн Саълаба, Урва ибн аз-Зубайр, Салмон ибн Ясир, Ирок ибн Молик, Солим ибн Абдуллоҳ ибн Амра, Атоъ ибн Абу Руббоҳ, Атоъ ибн Ясар ва бошқалар.\nАбу Ҳурайра оғир касал бўлиб қолганларида у кишини кўргани Марвон ибн Ҳакам келадилар. Марвон Абу Ҳурайрага:\n«Аллоҳ сизга шифо берсин», деганларида Абу Ҳурайра:\n«Аллоҳим, Сенга йўлиқишимни севдим, Сен ҳам Сенга йўлиқишимни сев», дедилар.\nМарвон ибн Ҳакам Абу Ҳурайранинг ҳузурларидан чиқиб, бозорнинг ўртасига етмасларидан Абу Ҳурайранинг жонлари узилди.\nАбу Ҳурайра 57-ҳижрий санада вафот этдилар. Жанозаларини Валийд ибн Уқба ибн Абу Суфён ўқидилар.\nОила ва турмуш (16471)\nРуҳий тарбия (2017)\nТурли саволлар (28874)


Ор-номусни пулга сотганлар қисмати Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ор-номусни пулга сотганлар қисмати 15:30, 30 март 2016\tТошга айланган қизлар ҳақидаги афсонани ҳаммамиз эшитганмиз. Ривоят қилишларича, қадимда бир ўлкага душман бостириб кирибди. Улар гуллаб-яшнаган бу юртни култепага айлантиришибди. Шу ерлик қизлар тириклайин душман қўлига тушсак, номусимизни топтайди, юзи қора бўлгандан кўра, ўлганимиз маъқул, бизларни тошга айлантир деб Яратганга илтижо қилишибди. Уларнинг оҳу-фарёди, илтижолари кўкка етибди. Ор-номусини ҳамма нарсадан устун қўйган қизлар тошга айланишибди. Аммо ҳозирги пайтда пул топиш илинжида ҳеч нимадан қайтмайдиган аёлларни кўриб, ғурурини, номусини асрайдиган заифалар ўтмишда қолганми деган хаёлга борасан киши. Сирдарёлик Сарвиноз (исм-шарифлар ўзгартирилган) барча аёллар сингари чиройли кийинишни, яхши яшашни орзу қиларди, бироқ унинг ниятларини амалга ошириш учун пул зарур эди. У қўлида тайинли ҳунари бўлмаганидан бошини қаерга уришни билмасди. Шундай кунларнинг бирида қўшниси, Россияга бориб ишлаб келган Ойниса жонига оро кирди. Ойниса пул топиш мақсадида Россияда кўрсатган “қаҳрамонлик”лари ҳақида оғиз кўпиртириб гапирганида, Сарвинознинг ҳаваси келиб, кўнгли суст кетди. Ойниса унга “Россияга бориб фоҳишалик билан шуғуллансанг, яхшигина пул топишинг мумкин” деди. Сарвинозни харом йўл билан пул топиш заррача ҳайратга солмади. У қайси йўл билан бўлса-да, фақат пул топсам бўлди деб ўйлади.\nУнинг гапларидан Ойниса қувониб кетди. Ахир бирорта қизни эргаштириб борса, таниши “Таня” хурсанд бўлади, эвазига мукофот пули ҳам беради.\nШундай қилиб, қизлар самолётда Россиянинг Тольятти шаҳрига учишди. Уларни “Таня” кутиб олиб, ижара уйга жойлаштирди. Бир-икки кунлик дамдан кейин Ойниса билан Сарвиноз “хизмат фаолият”ларини бошлаб юборишди. Ҳар куни эрта тонгдан “Таня” қўнғироқ қилар, улар ювиниб-тараниб, махсус ёлланган таксида шаҳар четида жойлашган сауналардан бирига йўл олишарди. Саунада улар “массажчи” ниқоби остида бир кунда икки-учтадан мижоз қабул қилишарди. Ифлос йўл билан топилган пуллар эса сауна эгаси, “Таня” ва қизларнинг ўртасида тақсимланиб, ҳамма ўз улушини оларди. Сауна қўриқчилари то иш куни тугамагунча қизларнинг кетишига йўл қўйишмасди. Шу тариқа орадан икки ойча вақт ўтгач, бир-икки сўм пул топган Сарвиноз уйга қайтди. Орадан кунлар ўтди. Ўрганган кўнгил ўртанса қўймас деганларидай, у эски ишини қўмсаб қолди. Сарвинознинг яна Россияга отланганини кўрган синглиси Маржона ҳам унга эргашди. Сарвиноз синглисига у ерда нима иш билан шуғулланганини оқизмай-томизмай айтиб бериб, “Сенга бу иш тўғри келмайди” деди, аммо Маржона бораман деб оёқ тираб олгач, ўзи билан олиб кетишдан бўлак иложи қолмади. Ишнинг ҳадисини олган Сарвиноз бу сафар “Таня”нинг олдига боришни истамади. Чунки “Таня” раҳм-шафқатсиз аёл бўлиб, уларга бир кун ҳам дам бермай, кўпроқ пул ишлашга мажбур қиларди. Саунада “ишлаб” юрганида Сабина исмли енгил табиат қиз билан танишганди. У Сабинага қўнғироқ қилиб, синглиси билан бораётганлигини айтди. Улар етиб келгач, Сабина кутиб олиб, ижарага уй топиб берди. Қизлар яна саунадаги эски фаолиятларини бошлаб юборишди. Маржона бу ерда Ойбек исмли ўзбек йигити билан танишиб қолди. Ойбек унга қилаётган ишининг охири вой бўлишини тушунтириб, бу йўлдан қайтишга ундади ва бошқа иш топиб беришга ваъда берди. Маржона унга қулоқ солиб, саунага бормай қўйди. Ёлғиз қолган Сарвиноз бироз пул топгач, орқага, уйга қайтди. Орадан бир ойлар вақт ўтгач, унга таниши Муаззам опа қўнғироқ қилди:\nУлар кечқурун кафеда учрашишди. Сарвиноз қизлардан Россияда нима иш билан шуғулланганини яшириб ўтирмади. Ҳаммасини гапириб берди ва гапининг охирида у ерда фақатгина фоҳишалик қилишсагина мўмайгина пул топишлари мумкинлигини таъкидлаб ўтди. Унинг гаплари пул учун ҳамма нарсага тайёр қизларни чўчитиш ўрнига баттар илҳомлантирди. – Ҳамма шартингизга розимиз. Танишларингизга қўнғироқ қилинг, бизни кутиб олишсин, – деди Наташа.\n– Россияда “Таня” деган танишим бор эди. Фақат ҳозир у билан алоқам узилган, телефон рақами ҳам йўқ. Ойниса деган қўшним бор, шундан илтимос қилиб кўраман, унинг “Таня” билан муносабати яхши, қўнғироқ қилса, у сизларни кутиб олади, – деди Сарвиноз.\nСарвинознинг илтимосини “Таня” га етказган Ойниса тез кунда унга алоқага чиқди.\n– Сарвиноз, “Таня” билан гаплашдим, у рози бўлди. Агар яна ишлашни истовчи қизлар бўлса бемалол келаверишсин деди. Фақат интернетда, одноклассник орқали қизларнинг расмларини жўнатишимиз лозим. “Таня” уларнинг орасидан кимни танласа, ўша биринчи бўлиб кетади, – деб хабар берди Ойниса.\nСарвиноз унинг гапларини қизларга етказди. Наташа билан Манзура яна учта дугонасини Россияга ишлаш учун боришга кўндиришди. Уларнинг барчаси расмларини интернет орқали “Таня”га жўнатишди. “Таня” уларнинг орасидан Наташа билан Эльвира исмли қизни танлаб, “Зудлик билан етиб келинглар”, деб буйруқ бериб, билетга пул жўнатди. Қизлар самолётга билет олишди. Сарвиноз уларни аэропортгача кузатиб қўйиш учун таниши Асрорни чақирди. Қизлар юклари билан Асрорнинг машинасига жойлашишди. Бузоқнинг югургани сомонхонагача деганларидай, уларнинг кирдикорларидан хабар топган ҳуқуқни муҳофаза қилувчи идора ходимлари Россияга бориб, мўмай даромадга эга бўлиш фикри билан банд қизларни Сирдарё туманидаги Янгиобод постида қўлга олишди. Яна бир оғир жиноятнинг олди олинди, бошига нима кўргиликлар тушиши мумкинлигини хаёлига ҳам келтирмаган, пул топиш илинжида ор-номусини сотмоқчи бўлган қизларнинг ҳаёти сақлаб қолинди. Сарвиноз ва Ойнисалар эса одам савдоси билан шуғулланганликлари учун тегишли жазосини оладиган бўлишди. Лола Шоимова\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! Тошкентдаги тўйлардан бирида куёвнинг онасига қилган кутилмаган совғаси кўз ёшларга сабаб бўлди (Видео)\tСарвар ва Комил Шаҳзодага қўшиқларини текинга ёзиб берадими?\t“Титаник” кемаси аслида нима сабабдан чўккан?\tКамбағал оиладан чиққан машҳур 10 юлдуз\tЮзга ҳуснбузар чиқса, бу ниманинг белгиси?\tБолливуд юлдузларининг сарвиқоматлик сирлари\tОтправить


Бокс бўйича Осиё чемпионати ва Губернатор кубоги якунлари бўйича матбуот анжумани бўлиб ўтди (фото)\n13 ноябрь, 2017, 19:47 1367\nБугун Ўзбекистон бокс федерациясида Вьетнамнинг Хошимин шаҳрида бўлиб ўтган аёллар ўртасидаги Осиё чемпионати ва эркаклар ўртасида Санкт-Петербург шаҳри мезбонлик қилган анъанавий Губернатор кубоги мусобақалари якунларига бағишланган матбуот анжумани ташкил қилинди.\nУнда унда қитъа биринчилиги ва Санкт-Петербургдаги турнирда ғолиб ва совриндорлар қаторидан жой олган спортчилар, уларнинг мураббийлари ҳамда ОАВ ҳодимлари иштирок этди. Тадбирда йиғилган ўзлари қизиқтирган саволлар жавоб олиш билан бирга федерациянинг кейинги режалари ҳақида тўхталиб ўтилди.\nЭслатиб ўтамиз, Осиё чемпионатида Гўзал Исматова олтин, Ёдгорой Мирзаева ва Эъзозахон Мелиевалар бронза медалларига сазовор бўлган.\n- Сўнгги йилларда Ўзбекистонда аёллар бокси ҳам сезиларли даражада ўсганини кўряпмиз. Яқинда Хошимин шаҳрида ташкил этилган турнирда боксчиларимизнинг қўлга киритган натижаларидан буни билсак бўлади. Тўғри, биз бундан ҳам кўпроқ натижа қайд этишимиз мумкини эди. Лекин боксчиларимиз кўплаб йирик мусобақаларда иштирок этмаган. Бу бошланиши. Бундан ташқари Осиё рақобат жуда кучли. Хитой, Ҳиндистон ва бошқа давлатлар тўлиқ таркиб билан қатнашиб келади. Мусобақадан сўнг биз ўзимизга керакли хулосани чиқариб, бундан яхшироқ натижалар учун муҳим вазифаларни белгилаб олдик. Уларнинг тажрибалари янада ошириш учун хорижий йиғинлар ҳам ташкил қилиш режалаштирилган. Умид қиламизки, 2018 йилда биз учун муваффақиятли ўтади, - дейди аёллар терма жамоаси мураббийи Лочин Қурбонов.\nШундан сўнг йиғилганлар Санкт-Петербургдаги турнир якунларига тўхталиб ўтди. Мазкур мусобақада 3 нафар вакилларимиз иштирок этиб, 2 олтин ва 1 кумуш медалини қўлга киритиб қайтишди. Бундан ташқари мусобақада илк марта турнирнинг энг яхши боксчиси деб топилган Исроил Мадримов Губернатор кубогини ҳам қўлга киритди.\n- Бу мусобақада боксчиларимиз жуда ишончли ҳаракат қилиб, барчаси финалга қадар етиб келди. Бу ҳақиқатан ҳам ажойиб натижа. Аслида терма жамоамиз тўлиқ таркиб билан қатнашишни режалаштирган эди. Улар ҳам шуни кутишган. Бироқ 23-30 ноябрь кунлари Термиз шаҳрида Ўзбекистон биринчилиги бўлиб ўтади. Унда биз асосан асосий таркибга ўринбосарларни аниқлаб оламиз. Шунинг учун қолган боксчилар тайёргарликларга зўр беришган. Яқинда катталар термасига қўшилган Шунқор Абдурасулов бу турнирда ўзини кўрсата олди. У ёш бўлишига қарамасдан ўзидан катта ва тажрибали рақибларини мағлуб этиб, кўпчиликнинг олқишига сазовор бўлди. Умуман мезбонлар сўнгги йилларда ўзбек боксининг ривожи борасида кўп сўради. Бу шу темпни ушлаб қолиш ҳаракатидамиз. Биз халқаро ареналарда фақат 1-2-3 ўринлар учун курашамиз, - дейди терма жамоа мураббийларидан Раҳматжон Рўзиохунов.


"Универсиада - 2016" спорт мусобақаларининг финал босқичи 26 май куни старт олади\n17:44 / 19.05.2016\n2016 йил 26-29 май кунлари Фарғона шаҳрида олий ўқув юртлари талабалари ўртасида – “Универсиада – 2016” мусобақаларнинг финал босқичи бўлиб ўтади. Унда Тошкент шаҳри, Қорақалпоғистон Республикаси ва вилоятлардан жамоалар спортнинг 15 та тури бўйича беллашади.\nЎзбекистон президенти Ислом Каримов айтганларидек, юртимизда шаклланган “Умид ниҳоллари”, “Баркамол авлод” ва Универсиада спорт ўйинларини ўз ичига олган уч босқичли ноёб тизимнинг бамисоли қудратли тўлқинга айланиб миллион-миллион болаларни ўз сафига қамраб олаётгани, уларнинг ҳам жисмоний, ҳам маънавий соғлом бўлиб улғайиши учун хизмат қилмоқда. Айниқса, бу тизимнинг юқори босқичи бўлган Универсиада мусобақалари ёшлар учун том маънода чиниқиш ва камолот мактабига айланган.\nУниверсиада ўйинлари 2000 йили Наманган вилоятида, 2002 йили Бухоро, 2004 йили Самарқанд, 2007 йили Тошкент шаҳрида, 2010 йили Андижон, 2013 йили Бухоро вилоятида ўтказилди. Дастлаб Универсиада мусобақалари 9та спорт тури бўйича ташкил этилган бўлса, бугунги кунга келиб спорт турлари 15 тага етди. Булар спортнинг баскетбол, волейбол, эркин кураш, юнон-рум кураши, дзю-до, таэквондо, енгил атлетика, оғир атлетика, теннис, стол тенниси, футбол, гандбол, шахмат, сузиш ва бокс турларидир.\nЖорий йилда Фарғонада еттинчи маротаба ўтказилаётган талабалар ўртасидаги мусобақа том маънода гўзаллик ва спорт байрамига айланди.\nФарғона шаҳрида мазкур мусобақани юқори савияда ўтказиш учун аниқ чора-тадбирлар белгиланиб, муайян ишлар амалга оширилди. Фарғона давлат университети, Фарғона политехника институти, Фарғона олимпия захиралари коллежида катта тайёргарлик кўрилди. Спорт заллари замон талаблари асосида таъмирланиб, жиҳозланди. Фарғона давлат университетида 3 минг 200 ўринли футбол майдони, ёпиқ сузиш ҳавзаси, учта волейбол майдони ва енгил атлетика йўлаклари қурилиб, фойдаланишга топширилди.\nМусобақа иштирокчиларининг яшаши, овқатланиши ва мазмунли дам олиши учун қулай шароитлар яратишга алоҳида эътибор қаратилди. Фарғона давлат университети ва Фарғона политехника институтининг талабалар турар жойи бинолари замонавий таъмирдан чиқарилди.\nВилоят марказида кенг кўламли ободонлаштириш ва кўкаламзорлаштириш ишлари амалга оширилиб, хиёбон ва кўчаларда гулзорлар ташкил этилди. Фарғона, Маърифат, Мураббийлар каби марказий кўчалар замонавий архитектура талаблари асосида таъмирланиб, қарийб 5 километрлик йўл реконструкция қилинди. Барча кўчаларга Универсиада, спорт, ёшликни тарғиб этувчи паннолар, шиорлар ўрнатилди.\nСпорт мусобақаларида 1068 нафар спортчи ва мураббийлар, 155 нафар ҳакамлар ҳамда юртимизнинг машҳур спортчилари, оммавий ахборот воситалари ходимлари қатнашиши режалаштирилган.\nСпорт мусобақалари 12та спорт иншоотларида ўтказилади.\nМусобақалар жараёнида маданий-маърифий тадбирлар дастурига асосан вилоятнинг барча шаҳар ва туманларида машҳур санъаткорлар иштирокида байрам шодиёналарини ташкил этиш режалаштирилган.\nШунингдек, Универсиада иштирокчилари ва меҳмонларининг Фарғона ва Марғилон шаҳарларида жойлашган тарихий обидалар, музейлар, театрлар ҳамда янги барпо этилган иншоотлар билан танишишлари ҳам амалга оширилади.\nМаълумки, спорт мусобақалари очилишида ёқиладиган машъала Паркент туманидаги Қуёш иншооти табиий нур қуввати билан ёқилади. Айни кунларда Универсиада машъаласи Паркентдан Фарғона шаҳригача келадиган йўл харитаси тузилди. Машъала маршрути масофаси 364,5 км бўлиб, шундан 338,5 км автомобиль ва 26 км спортчилар эстафетаси ташкил этади. Тошкент, Наманган, Андижон вилоятлари ва Фарғона вилояти ҳудудларида машъала шарафига кенг жамоатчилик иштирокида маданий-маърифий тадбирлар ўтказилади. Машъалани элтадиганлар орасида спортчи ёшлар билан бир қаторда Фарғонанинг Данғара тумани, Қўқон шаҳри, Учкўприк, Бағдод, Риштон, Олтиариқ туманларида яшовчи таниқли инсонлар, спорт ва меҳнат фахрийлари ҳам бор. Кўнгиллилар машъала ўтадиган кўчалардаги аҳолини бу ҳақда хабардор қилдилар.\nУниверсиада мусобақаларида нафақат спортчилар сони ошмоқда, балки қўлга киритилган медаллар сони, мамлакат рекордлари ўрнатилмоқда. Ўзбекистоннинг бокс, эркин ва юнон-рум кураши, дзюдо, шахмат, бадиий гимнастика, оғир атлетика бўйича спорт мактаблари тарбияланувчилари халқаро мусобақаларда ўз маҳоратларини яққол намоён этиб, бу борада мамлакатимизда амалга оширилган ислоҳотлар нечоғлик тўғри эканлигини исботлаб беришмоқда.\nЎзбекистонда жорий этилган уч босқичли спорт мусобақаларида қатнашиб, кейинчалик халқаро майдонларда ўзини кўрсатган спортчилардан дзюдо бўйича икки карра жаҳон чемпиони, Пекин ҳамда Лондон Олимпиа ўйинлари совриндори Ришод Собиров, жаҳон чемпионати совриндори Дилшод Чориев, ўзбек спортчи қизлари орасида биринчи халқаро гроссмейстер Нафиса Мўминова, Осиё ўйинлари совриндори, Халқаро шахмат федерацияси устаси Нодира Нодиржонова, белбоғли кураш бўйича уч карра жаҳон чемпиони Рустам Умаров, енгил атлетика бўйича ёшлар ўртасида жаҳон чемпиони Светлана Радзивил, Осиё ўйинлари ғолибаси Юлия Тарасова, сузиш бўйича кўплаб рекордлар соҳибаси Рано Амонова, Юлдуз Қўчқорова, бадиий гимнастика бўйича ўсмирлар ўртасида халқаро мусобақа ғолибаси Азиза Мамажонова бугун ёшларнинг фахрига айланишган.\nМамлакатда соғлом авлодни вояга етказишда жисмоний тарбия ва спортнинг ролини ошириш, бу борадаги мавжуд моддий-техник база ва кадрлар салоҳиятини жаҳон стандартлари асосида янада мустаҳкамлаш, энг муҳими, спортга меҳр ҳар бир бола, ҳар қайси оила ҳаётига чуқур кириб боришига эришиш борасидаги амалга оширилган чора-тадбирлар, чуқур ўйланган ислоҳотлар самараси бугун спортчиларимизни қўлга киритган ютуқ ва ғалабаларида ўз аксини топмоқда.\nЎзбекистон Болалар спортини ривожлантириш жамғармаси ана шундай баркамол авлодни вояга етказишда муҳим ўрин тутмоқда. Жамғарма ташкил этилганидан буён мамлакатимизда 2000 га яқин спорт объектлари барпо этилди ва қайта реконструкция қилинди. Улар замонавий спорт жиҳозлари ва анжомлари билан таъминланди. Бу, шубҳасиз, болаларнинг спорт билан мунтазам шуғулланиб, саломатлигини мустаҳкамлаши, ёшларимизнинг жаҳон майдонларида улкан ютуқларни қўлга киритиши, халқаро миқёсда Ватанимиз нуфузининг янада ошишига замин яратди. Бугун мамлакатимизда 2 миллиондан зиёд бола спортнинг 59 тури билан мунтазам шуғулланмоқда. Бу 2003 йилга солиштирганда қарийб 1,5 бараварга кўп демакдир.\nАйтиш лозимки, спортчиларнинг ғалабалари спортни кенг оммалаштиришда муҳим ўрин тутади. Халқаро мусобақаларда ғолиб бўлиб, байроғимизни баланд кўтариб, қувончдан кўзига ёш олган йигит-қизларни кўрганда ота-оналарда, болаларда ҳам спортга ҳавас уйғонади. Бундай ғалабалар Ўзбекистоннинг халқаро майдондаги обрўйини янада оширишга хизмат қилади. Ёшларда ватанпарварлик, фидойилик туйғулари янада мустаҳкам қанот ёзади.\nУниверсиада ўйинларига тайёргарлик кўриш жараёни ва мусобақалар давомида унинг ишини ёритиб борадиган веб-сайт гуруҳи ташкил этилган. Универсиадага тайёргарлик, унинг иштирокчилари, мусобақалар ўтадиган манзиллар ва бошқа маълумотлар билан веб-сайт орқали танишиш мумкин.\nМусобақа арафасида ва унинг тезкор натижалари тўртта хорижий тилларга таржима қилиб бутун дунёга тарқатиб турилади.\n“Универсиада-2016” ўйинлари матбуот хизмати


Bugatti 1850 от кучига эга гиперкарни намойиш этди (фото) - Zamin.uz\nBugatti компанияси Bolide номли гиперкарини намойиш қилди. Гиперкарнинг максимал тезлиги соатига 500 кмдан кўпроқни ташкил қилади.\nАвтомобиль 8 литрли, 16 цилиндрли бензин двигатель билан жиҳозланган. Двигателнинг қуввати 1850 от кучини ташкил қилади. Худди шундай мотор компаниянинг Chiron Super Sport 300+ моделига ўрнатилади. Двигатель 7 поғонали узатмалар қутиси ва тўлиқ приводли тизим билан биргаликда ишлайди.\nГиперкар ягона нусхада яратилган ва келгусида унинг серияли ишлаб чиқарилиши ҳозирча номаълум.\nBolide’нинг максимал тезлиги 500 км/соатдан кўпроқни ташкил қилади. У турган жойидан 100 км/соат тезликкача 2,17 сонияда, 200 км/соат тезликкача 4,36 сонияда ва 500 км/соат тезликкача 20,16 сонияда эриша олади.\nКомпанияда таъкидланишича, гиперкар “Ле-Ман 24 соат” пойгалари ўтувчи ва узунлиги 13,6 кмни ташкил қилувчи “Сарта” трассасини 3 дақиқа 7 сонияда, Нюрбургринг трассасининг узунлиги 22,8 кмни ташкил қилувчи шимолий қисми – “Нордшляйфе”ни 5 дақиқа 23 сонияда ўта олади.\nМашина карбон монококк негизида қурилган. Унинг баъзи деталлари аэрокоинот соҳасида қўлланувчи титан қотишмадан ишланган.\n“Bugatti’даги 16 йиллик фаолиятим давомида бундан экстремалроқ концепт устида ишламагандим”, деб тан олган компаниянинг дизайн бўлими раҳбари Ахим Аншайдт.\n21-10-2020, 07:00, Авто\nBrabus дунёдаги энг кучли ва тезкор кабриолетни яратди\n4-09-2017, 17:06, Авто\n6-01-2017, 20:08, Авто\n15-11-2016, 14:38, Авто


“ЗИЁ” КИТОБ МАСКАНЛАРИ – Фарғона ҳақиқати\nУларга ҳамма ерда ва ҳамиша эҳтиёж бор\nКитобларни бежизга замон тўлқинларида сузувчи ва ўзининг қимматбаҳо юкини авлодлардан-авлодларга авайлаб элтувчи тафаккур кемаларига қиёслашмайди. Аслида, китобхонлик деб аталмиш юксак фазилат ёш танламаса-да, миллатнинг китобсевар авлодини тарбиялашда болаларни кичик ёшдан тафаккур кемаларига жалб қилиш, мутолаа-ни уларнинг севимли машғулотига айлантириш жуда муҳим. Қолаверса, ҳар бир туман-шаҳар, ҳар бир маҳаллада ёш-у қари бориб, севган китобини харид қилиши ёки ўша ернинг ўзида мутолаа қилиши мумкин бўлган зиё масканларининг бўлиши ҳам халқимиз орасида китобхонликни кенг ёйишга хизмат қилади.\nБу борада Фарғона тажрибасининг шаклланганлиги, вилоятимизда китоб дўконлари ва кутубхоналар сони йилдан-йилга ошиб бораётганлигини эътироф этсак, арзийди. Айтиш керакки, давлатимиз раҳбарининг китоб мутолааси ва китобхонлик маданиятини юксалтиришга қаратилган қарори асосида ташкил этилган “Китобхонлик ойлиги” пандемия даврида ҳам давом этди. Ойлик дои-расида ўтказилган танловларда 190 минг нафардан ортиқ аҳоли вакиллари қамраб олинди. Шунингдек, “Ferghana bookland” QR-кодли электрон китоблар таблоси Фарғона халқаро аэропорти, Марғилон темир йўл вокзали ҳудудига, шунингдек, юзлаб таълим муассасаларига ўрнатилди. Қолаверса, Ички ишлар вазирлиги, Тошкент вилояти Бўка тумани, Қорақалпоғистон Республикаси Мўйноқ тумани, Жиззах вилояти Шароф Рашидов тумани, Андижон, Хоразм, Бухоро, Наманган вилоятларидаги таълим муассасаларига ўрнатилган “Ferghana bookland”дан минглаб китобхонлар фойдаланишмоқда.\nЖорий йилда ҳам китобхонлик маданиятини юксалтириш, аҳоли, айниқса, ёшларни китоб ўқишга қизиқтириш мақсадида муҳим вазифаларни амалга ошириш белгиланган. Жумладан, ҳар бир шаҳар ва туман марказларида жами 22 та “Зиё” китоб масканлари ташкил этилиб, аҳоли гавжум жойлар ҳамда таълим муассасаларида 100 та автоматлаштирилган китоб сотиш пунктлари, 2 та Библиобус фаолияти йўлга қўйилиши режалаштирилган.\nМуҳтарам Президентимиз таъбири билан айтганда, Янги Ўзбекистоннинг Учинчи Ренессанси китоб ва китобхонликдан бошланади. Ҳар қандай тамаддуннинг асосида, шубҳасиз, китоб мутолааси ётади. Китобхонлик оиладаги, маҳалладаги муҳитга, инсонни ўраб турган жамиятга боғлиқ. Китобга эътибор фарзандлар тарбиясида, айниқса, қўл келади. Китобни бежизга инсон тафаккурининг қанотларига ўхшатишмаган. Зеро, тафаккури, фикр доираси кенг, маърифатли кишилар жамиятнинг чинакам бойлигидир. Илм-фанга оид қўлланмалар ўқувчи билимини оширса, бадиий асарлар инсон маънавия-тини шакллантиришга, бойитишга хизмат қилади. Ўқиш-ўрганишга қизиқиш ортса, китобхон аҳоли қанча кўп бўлса, ўша жамият, давлат ривожланиб, такомиллашиб бораверади. Ҳудудларда, маҳаллаларда маънавият зиёсини таратиб турган “Зиё” китоб масканлари эса халқимизни том маънода китобхонликка қайтариш, китобсевар авлодни камолга етказишда муносиб ўрин тутади.


Дурдона Қурбонова яна «Миллион»дан таклиф тушса қандай жавоб қайтаришини айтди - 11 Апреля 2022 - YANGILIKLAR / SHOU BIZNES YANGILIKLARI / HABARLAR / AXBOROT - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2022 » Апрель » 11 » Дурдона Қурбонова яна «Миллион»дан таклиф тушса қандай жавоб қайтаришини айтди\nДурдона Қурбонова яна «Миллион»дан таклиф тушса қандай жавоб қайтаришини айтди\nБу ҳақда ундан кузатувчиси сўраган\nХонанда, актриса Дурдона Қурбонова «Миллион» жамоаси билан яна бирга ишлаши ҳақидаги саволга жавоб берди.\nДурдона Қурбонова Instagram саҳифасида обуначилари билан савол-жавоб ўтказди. Ундан кузатувчиларидан бири «Миллион» жамоаси яна бирга ишлаш таклифини берса, қандай жавоб қайтариши ҳақида сўраган. Актриса бу таклифни рад этишини айтиб, асалнинг ҳам ози ширин бўлишини таъкидлаган.\n«Ёлғон. Йўқ, асални ҳам ози ширин», — деб ёзади Дурдона Қурбонова.\nЭслатиб ўтамиз, аввалроқ Даврон Кабулов «Миллион»дан кетганлар ҳақида фикрини билдирганди.\nДаврон Кабулов у учун арзийдиган ва арзимайдиган одамлар борлигини айтди. Унинг сўзларига кўра, Умид Ҳайдаров жамоадан кетган пайти саҳнада ўзини тутишга ҳаракат қилган. Бироқ актёр саҳнада йиғлаб юборганини ва Умид Ҳайдаров бу нарсага арзишини таъкидлаган.\n«Бу кимнинг кетишига боғлиқ. Шундай одамлар бор, арзон одам дейилади. Уларнинг кетишига кетса кетди деб қарайсиз. Бошқа нарса йўқ. Умид кетган пайти саҳнада эмоциямни бекитишга жуда ҳаракат қилдим. Одамлар мени қувноқ ёки жиддий ҳолатда кўришга одатланган. Хуллас, арзийдиган одам бор. У учун кўз ёши ҳам тўкасиз. Арзимайдиган одамлар бор. Уларга бўпти дейсиз, бўлди. Бошқа гап йўқ. Ҳаёт топиш ва йўқотишлардаан иборат. Бунга нормал қараш керак. Асосийси, кимгадир боғлиқ бўлиб қолмаслик», — дейди у.\nШунингдек, Xoliqjon vines Даврон Кабулов уни «Миллион»га қабул қилмагани ҳақида гапириб берганди.\nУнинг сўзларига кўра, «Миллион» жамоасига ўтиш унинг орзуси бўлган. Бироқ Холиқжон бундан тушкунликка тушмаганини таъкидлаган.\n«Мен Даврон Кабуловга раҳмат айтмоқчиман. Мен ҚВЗ дан чиққанман. Ундан кейин Даврон Кабуловинг ‘Гараж’ кўрсатувига борганман. Менинг ниятим, орзу-ҳавасим ‘Миллион’ жамоасига ўтиш бўлган. Даврон ака ‘Ким зўр чиқса, арзиса Миллион жамоасига оламиз’ деган. Ҳамма қатори ҳаракат қилганман. Демак, менинг камчилигим бўлганки, мен ‘Миллион’ жамоасига ўтмаганман. Даврон Кабуловга мени жамоасига олмагани учун раҳмат айтаман. Менинг ризқ-насибам Xoliqjon vinesда экан. Мен бундан тушкунликка тушиб қолмаганман. Худога беҳисоб шукур, ҳозир ҳамма нарсам бор», — дейди у.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 38 | Добавил: sherlarorg | Теги: #Yangiliklar, #xabarlar, #новости, #newsuz, #habarlar, #ahborot, #news, #uznews, #Yangilik | Рейтинг: 0.0/0


Сулаймон-Тоғида йиғилган эҳсон пуллари янги йил совғасига сарфланган · Ынтымак Media\nСулаймон-Тоғида йиғилган эҳсон пуллари янги йил совғасига сарфланган\nҲайриядан тушган 16 000 сом пулни Сулаймон-Тоғ музейи ходимлари болаларни янги йил байрами учун сарфлаганини айтишади. Уларнинг сўзларига кўра, бу қарор махсус комиссия томонидан қабул қилинган.\n“Эҳсон қутисидаги пулларни махсус комиссия олдида очганмиз. Уларни ҳисоблаб чиқиб, болаларга янги йил совғаси олишга келишганмиз. Кейин барча болаларга совғалар олганмиз”, – деди “Сулаймон-Тоғ” миллий тарихий- археологик музей комплексининг касаба уюшмаси раиси Мирхамиджон Мирханов.\nБироқ раис сўзларини комиссиянинг бошқа аъзолари рад этмоқда. Уларга кўра, хайрия пуллари қаерга сарфланиши олдиндан айтилмаган. Янги йил совғаларини олиб бўлишгандан кейин айтилган.\n“14430 сом қирғиз пули ва хориж пулларини қўшиб ҳисоблаганимизда барчаси бўлиб 16 минг сом йиғилган. Уни биз касаба уюшмаси раисига ўтказиб берганмиз. Ҳайрия қутисига тушган пулларга совға оламиз деган сўзни эшитмаганман. Олиб бўлишгандан кейин эшитганман. Қай даражада ёлғон ёки рост эканини билмайман”, – деди “Сулаймон-Тоғ” миллий тарихий- археологик музей комплексининг илмий ходими Алтинай Сатибалдиева\nАҳолидан йиғилган пулга Мирлан Мурзабековнинг боласи учун ҳам совғалар олинган. Аммо музей раҳбари янги йил совғалари ҳомийлар томонидан олинган дея жамоага маълум қилган.\n“Директор ҳомийлар томонидан совғалар олинди деган бизга. Агар эхсондан тушган пулга совға олинганини билганимда мен болаларимга совға олмасдим”, – деди “Сулаймон-Тоғ” миллий тарихий- археологик музей комплексининг усулчиси Мирлан Мурзабеков\nТаъкидлаб ўтсак, Сулаймон-Тоғдоги музейга қўйилган эхсон қутичасига аҳолидан тушган пул бир йилда 15-16 минг сомни ташкил этади. У тоғни тозалаш ва музей камоматини тўлиқлашга сарфланиб келган. Мазкур музейда 100га яқин одам меҳнат қилади. Бунгача садақа пуллари нималарга ва қаерларга сарфланаётгани борасида ҳодимларига ҳисобот берилмайди.\nСулаймон-Тоққа киришга тўланадиган пул тўлиғи билан давлат ғазнасига ўтказилади.


Про лига. "Нефтчи" "Шўртан"ни мағлуб этди (Тўлиқ шарҳ) / CHAMPIONAT.asia\nПро лига. "Нефтчи" "Шўртан"ни мағлуб этди (Тўлиқ шарҳ)\n16 май 20:08\nТеглар : Шўртан НефтчиПро лига\nБугун Про-лигада 7-тур учрашувлари давом эттирилди. Мазкур тур доирасида Ғузорнинг "Шўртан" клуби Фарғонада "Нефтчи" меҳмони бўлди.\nЎйин кутилганидек майдон эгаларининг фаол ҳужумлари билан бошланди. Дастлабки дақиқаларданоқ рақиб дарвозасини ишғол этиш учун ҳаракатларни бошлаган фарғоналикларда бир қатор қулай вазиятлар юзага кела бошлади. Биринчи бўлимнинг дастлабки 20 дақиқлагида Фарғона жамоасининг ҳужумларида фаоллик кўрсатган Собит Синдаров, Улуғбек Ҳошимов, Руслан Розиевлар бир қатор голли вазиятларга бўлишди. Ушбу дақиқалар ичида "Шўртан" жамоасининг ҳимоядаги тартибли ўйини, шунингдек жамоа сардори ва дарвозабонининг фаол ўйини фарғоналикларга гол уришга имкон бермади. Комбинацион ўйин самара келтирмагач, "Нефтчи" вакиллари узоқ масофалардан ҳам зарба йўллаб ўз омадларини синаб кўра бошладилар. Шундай вазиятлар натижасида учрашувда ҳисоб очилди. Биринчи бўлимнинг 29-дақиқасида Собит Синдаровнинг узоқ масофадан йўллаган кучли зарбаси "Шўртан" дарвозасидан ўрин олди - 1:0. Бўлим сўнгига қадар ўйиндаги ҳисоб бошқа ўзгармади ва танаффусга "Нефтчи" вакиллари кичик ҳисобдаги ғалаба билан чиқиб кетишди.\nБеллашувнинг иккинчи бўлими ҳам биринчи бўлимга ўхшаш кўринишда ўтди. Фарғоналиклар кетма-кет ташкил этилган ҳужумлар натижасида рақиб дарвозасига иккинчи голни киритиш учун ҳаракат қилган бўлсалар, "Шўртан" вакиллари қарши ҳужумларда ўз омадларини қидиришди. Кўплаб вазиятларда ғузорликлар ҳужумчиси Бекзод Сувонов олдинги чизиқда ёлғизланиб қолгандек кўринди.\nФарғона жамоасининг кетма-кет ҳужумлари натижасида 74-дақиқада ғузорликлар дарвозаси иккинчи бор ишғол этилди. Яна ўша Собит Синдаровнинг ажойиб узатмасига Сайдулло Раҳматов яқин масофадан зарба йўллаб гол урди - 2:0. Ўйин якунига қадар дарвозаларга бошқа гол урилмади ва "Нефтчи" навбатдаги 3 очкони ўз ҳисобига ёзиб қўйди.\n"Нефтчи" - "Шўртан" 2:0 (1:0)\nФарғона. "Истиқлол" стадиони.\n16 май 20:28:11\nраҳмат Бекзод, ўтган сафарлари ҳеч ким ёзмади ҳам Нефтчи ҳақида. Боринга шукр укажон, ишларингда омад ёр бўлсин.\n16 май 21:29:39\n16 май 20:12:27\nОлға Нефтчи Супер Лига Сари Олға\n16 май 21:55:56\nAdwvosiz Sobit Qoqondan keldi\nСобит Пахтакордан опкелди Илхом\n16 май 21:23:55\nShu Sobit Sindarovi Zborniga caqrib korish kere Mani fikirm bu\nСобит Синдаров, Руслан Рузиев Бу икковини Илхом Муминжонов Пахтакор ёшларида саралаб олиб келди Нефтчига Йил кашфиёти булади булар мавсум якунида\nАникроги Илхом Муминжонов кашфиёти булади\n16 май 22:54:52\nOka sz otkan yilgi qoqon tarkibni qaren boldi\n16 май 21:29:20\nСобит Синдаров, Руслан Рузиев Бу икковини Илхом Муминжонов Пахтакор ёшларида саралаб олиб келди Нефтчига Йил кашфиёти булади булар мавсум якунида Аникроги Илхом Муминжонов кашфиёти булади\n16 май 21:24:59\nJuda lanj o'ynadi bugun neftchi. Mo'minjonov jamoani Oqtepa bilan Buxoroga yaxshiroq tayyorlash kerakmikan\n16 май 21:10:36\nНефтчи ютди,бирок у́йиндан ку́нгил ту́лмади ту́гриси. Хатолар ку́п бу́лди,у́йин асабий у́тди. Кейинги турларда бошкача у́йин кутамиз! Октепа ва Бухоро билан у́йинларда чиройли уйин ва галаба кутамиз!\nТўғриси мани хам кўнглим тўлмади ўйиндан болларда шижоат йетишмади\n16 май 21:02:40\nНефтчи ютди,бирок у́йиндан ку́нгил ту́лмади ту́гриси.\nХатолар ку́п бу́лди,у́йин асабий у́тди.\nКейинги турларда бошкача у́йин кутамиз!\nОктепа ва Бухоро билан у́йинларда чиройли уйин ва галаба кутамиз!\n16 май 20:11:59


6 март тонгги хабарлари / Ўзбекистон янгиликлари, энг сўнгги хабарлар\nЖАМИЯТ 0 Шархлар 3053 кўрилди\n6 март тонгги хабарлари\nТЕЗКОР! БОШ ПРОКУРАТУРА АХБОРОТИ\nЖиноят ишлари бўйича Тошкент вилояти судининг 2018 йил 1 июлдаги ажрими билан Г.Каримовага тайинланган жазо 5 йил муддатга озодликни чеклаш жазосига алмаштирилган. Озодликни чеклаш жазосини ўташ жойи этиб маҳкума Г.Каримованинг ўз танловига кўра, қизи Иман Каримованинг яшаш жойи белгиланган.\nЛекин маҳкума Г.Каримова жазони ўташ даврида суд томонидан ўрнатилган чекловларни мунтазам равишда бузиб, ўзига юклатилган мажбуриятларни бажармаган. Хусусан, 2018 йил 22 ноябрь куни яшаш жойидан ўзбошимчалик билан чиқиб кетган, мунтазам равишда алоқа воситаларидан, шу жумладан, Интернетдан фойдаланган.\nГ. Каримова жазони ўташ тартиби ва шартларини қасддан бузганлиги сабабли жиноят-ижроия қонунчилигига мувофиқ, ИИВ Жазони ижро этиш бош бошқармаси ҳузуридаги Пробация хизматининг тақдимномасига асосан, 2019 йил 5 мартда жиноят ишлари бўйича Яшнобод тумани суди томонидан унга нисбатан тайинланган жазонинг ўталмай қолган муддати озодликдан маҳрум қилиш жазоси билан алмаштирилиб, умумий тартибли колонияда ўташи белгиланган.\nТошкентда “Оила энциклопедияси” ҳамда “Хотин-қизлар энциклопедияси” китоблари тақдимоти бўлиб ўтди\n5 март куни Ахборот ва оммавий коммуникациялар агентлигида “Оила энциклопедияси” ҳамда “Хотин-қизлар энциклопедияси” китобларининг тақдимоти бўлиб ўтди. Бу ҳақда Ахборот ва оммавий коммуникациялар агентлигининг телеграмдаги канали орқали маълум қилинди.\nТадбирда янги қомусий мажмуалар “фаровон оила – фаровон жамият” концепциясига хизмат қилиши ҳақида таъкидлаб ўтилган. Қизлар учун “Қизлар китоби”, келинлар учун “Келиннома” каби энциклопедиялар яратилгани, ҳозир янги тайёрланган “Аёллар энциклопедияси” нашрга топширилгани, яқин кунларда босмахонадан чиқиши ҳақида маълумот берилди.\n"Мўътабар аёл" кўкрак нишони ўзининг илк эгаларига топширилди\n5 мартда Ўзбекистон Хотин-қизлар қўмитасида Жамият ва давлат ҳаётида фаоллик ва ташаббускорлик кўрсатган, ўзининг самарали меҳнати билан оиланинг шаклланиши ва фаровонлиги мустаҳкамланишига, оналик ва болалик муҳофазасига муносиб ҳисса қўшган 290 нафар хотин-қизлар илк бор “Мўътабар аёл” кўкрак нишони билан тақдирланди.\nПрезидент фармони билан таъсис этилган мазкур кўкрак нишони билан тақдирлаш учун Республика комиссиясига 684 та ҳужжат тақдим этилган. Республика даражасидаги идора ва ташкилотлардан 103 та ҳужжат қабул қилиб олиниб, улар барча соҳаларда етакчи, матонатли, фидойи ва эътироф номига муносиб мўътабар аёллардир.\nКўкрак нишони билан мукофотланганларга энг кам ойлик иш ҳақининг тўрт баравари миқдорида тўланадиган пул мукофоти топширилади.\nТошкентдаги халқаро аэропортда фоҳишаликка олиб кетаётган аёл қўлга олинди\nИИВ матбуот хизматининг тарқатган маълумотларига кўра, 1 март куни Ички ишлар вазирлиги ходимлари томонидан Тошкент шаҳри, И.Каримов номидаги халқаро аэропортда тезкор тадбир ўтказилган.\nУнда Бирлашган Араб Амирликларининг Дубай шаҳрида 8000 АҚШ доллари ишлаб бериш шарти билан келишиб, бир нафар аёлни шаҳвоний мақсадларда фойдаланиш учун олиб кетаётган аёл қўлга олинган. Фарғона вилоятида туғилган аёл муқаддам Жиноят кодексининг 135-моддаси, яъни одам савдоси жиноятни содир этганлиги учун судланган.\nТуркияда футболчи устара тиғи билан стадионга тушди\nТв.звезда нашрига кўра, ҳодиса “Амедспор” ва “Сакарьясор” клублари ўртасидаги матчда бўлиб ўтган. “Амедспор” ўйинчиси Мансур Чалар кафтига устара тиғини қистириб, майдонга тушган. Аввалига Чалар сездирмасдан ҳаракат қилган, аммо матчнинг қизғин палласида футболчилардан бирининг юзини жароҳатлаган. Сўнг аста-секин рақиб жамоа ўйинчиларининг танасини билдирмай кеса бошлаган. Бу эса ўйин тугаганидан сўнг маълум бўлган. Ҳозирда суриштирув ишлари олиб борилмоқда.\nЛос-Анжелесда Дэвид Бекхемга ҳайкал қўйилди\nҲайкални MLS “Лос-Анжелес Гэлакси” клуби қўйган. Англиялик футболчи ушбу клубда 2007 йилдан 2012 йилгача тўп сурган, икки маротаба унинг иштирокидаги клуб MLS чемпиони бўлган.\nАфғонистондаги кучли ёмғир ёғиши оқибатида 60 га яқин киши ҳалок бўлди\nОхирги бир неча кун ёққан кучли ёмғир ва сув тошқини сабабли 60 га яқин одам ҳалок бўлган, 140 дан кўпроқ жароҳат олган. Бу ҳақда Афғонистоннинг табиий офатларни бартараф этиш бошқармаси давлат вазири Нажиб Ҳакимга таяниб, Tolo News телеканали маълум қилган. Қандаҳор, Забул ва Фараҳ вилоятларида минглаб жабрланган оилаларга шошилинч ёрдам кўрсатилган.\nЎзгидрометеорология Об-ҳаво маълумоти\nГидрометеорология марказининг хабар беришича, 6 март куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 2-4, кундузи 13-15 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 3 даража совуқ, 2 даража илиқ, кундузи 8-13 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7, кундузи 12-17 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7, кундузи 12-17 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Қор кўчиши хавфи бор. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 2-7 даража илиқ бўлади.\nХабар ва янгиликларни Одноклассники, Facebook, Twitter, Telegram'да ҳам кузатиб борин


2019 йил 18-24 март учун савдо натижалари | Новости | UZEX.uz\n2020 йил 31-май 14:00 (GMT+5)\n2019 йил 18-24 март учун савдо натижалари | Новости\n2019 йилнинг 18 мартдан 24 мартгача бўлган давр мобайнида “ЎзРТХБ” АЖ да 633,0 млрд сўмлик битимлар тузилди. Кичик бизнес ва тадбиркорлик субъектлари иштирокида тузилган битимларнинг умумий ҳажми 30,6% га пасайиб, деярли 304,5 млрд сўмни ташкил этди.\nКўриб чиқилаётган даврда биржа савдоларининг ҳажми 874,6 млрд сўмдан 562,8 млрд сўмга тушди. Сотувлар бўйича биринчи ўринни пахта толаси эгаллаб, унинг улуши 19,8% ни ташкил этди. Кейинги ўринларда қурилиш материаллари– 18,4% ва кимё маҳсулотлари – 14,3% улуш билан жойлашди.\nВалюта савдо майдончаси орқали 1,2 млн АҚШ доллардан ортиққа тенг товарлар сотилди. Ўтган ҳафтада экспортга пахта толаси ва пиролиз бензини катта ҳажмда сотилиб, уларнинг улушлари мос тарзда 62% ва 22% ни ташкил этди. Бошқа товарларнинг улуши 16% га тенг.\nЖорий 2019-йилнинг 18 мартдан 24 мартгача бўлган вақт оралиғида биржанинг Листинг комиссияси томонидан сотувчилар аризасига биноан қурилиш материаллари, қишлоқ хўжалиги, минерал ўғит, нефть маҳсулотлари ва бошқа товарларга 106 та стандарт биржа контрактлари очилди.\nКўргазма-ярмарка савдолар ҳажми аввалги ҳафтадаги кўрсаткичга нисбатан 76,9% га пасайди ва 10,3 миллиард сўмни ташкил қилди. Кичик бизнес субъектлари томонидан амалга оширилган харидлар 8,8 миллиард сўмни ёки тузилган битимларнинг 86,0%ни эгалади.\nТузилган битимларнинг ҳажми бўйича биринчи ўринни Тошкент филиали 6,9 миллиард сўмлик келишувлар билан банд этди. Бухоро филиали 1,8 миллиард сўмга тенг келишувлар имзолаб, иккинчи ўринни, Фарғона филиали 0,6 миллиард сўмга тенг келишувлар имзолаб, учинчи ўринни эгаллади.\nСотилган товарлар тузилмасига кўра, етакчи қаторларни кимё маҳсулотлари банд этди. Бундай маҳсулотлар 5,6 миллиард сўмга тенг миқдорда сотилди. Кейинги ўринлардан қурилиш материаллари (1,2 млрд сўм) ва эҳтиёт қисмлар (0,6 млрд сўм) жой олди.\nКўриб чиқилаётган давр мобайнида онлайн аукцион орқали 470 та автомобиль рақамлари сотилди. Сотилган давлат рақам белгиларининг умумий суммаси деярли 1,6 миллиард сўмни ташкил қилди.\nРақобатли савдолар натижасида битимларнинг қарийб 17% биринчи тоифадаги авторақамларга, 51% иккинчи ва 32% учинчи тоифа авторақамларга тегишли.\nХаридорлар таркибида етакчиликни Тошкент шаҳри ва Тошкент вилояти авто ҳаваскорлари эгаллади ва уларнинг тузилган битимлар сонидаги улуши 20% га тенг. Иккинчи ўринда Фарғона вилоятининг авто ҳаваскорлари 14% улуш билан жойлашди. Кейинги ўрин Қашқадарё вилоятининг авто ҳаваскорларига тегишли бўлиб, улуши 12% ни ташкил қилди. Қолган ҳудудларнинг улуши 54% га тенг.\nЭлектрон давлат харидлари тизимида 58,1 миллиард сўмдан ортиқ қийматга тенг битимлар тузилди. Бу эса ўтган ҳафтадаги натижадан 13,6 %га кўп эканлигини кўрсатди. Бюджет ва корпоратив буюртмачиларнинг пул маблағини тежалиши 12,1 млрд сўмни ташкил этди.\nЎтган давр мобайнида бюджет буюртмачилари томонидан умумий қиймати 19,4 миллиард сўмдан ортиқ битимлар тузилган бўлса, корпоратив буюртмачилар томонидан 38,7 миллиард сўмдан зиёдга тенг шартнома электрон тарзда имзоланди.\nШу жумладан, электрон дўконда тузилган битимларнинг умумий қиймати 11,1 миллиард сўмдан ортиқни, электрон аукционда тузилган битимлар қиймати 47,0 миллиард сўмдан ортиқни ташкил этди.


СИРДАРЁ – “ST’га муаммони ёзганим сабаб маҳалла раиси менга жарима қўллаш билан таҳдид қилмоқда” (ВИДЕО)\nСИРДАРЁ – “ST’га муаммони ёзганим сабаб маҳалла раиси менга жарима қўллаш билан таҳдид қилмоқда”\n270p | 910,4kB\nГУЛИСТОН. “Мен – Феруза Қурбонова, Сирдарё вилояти Гулистон шаҳри Тараққиёт маҳалласи Тинчлик кўчаси 1-уй 10-хонадондан ёзмоқдаман. “Обод маҳалла” дастурига кирган кўчамиздаги йўл таъмири чала қилингани ҳақида мактуб йўллаган эдим. Мактубим чоп этилганидан кейин 3-4 киши келиб текширишди. Маҳалла раиси эса менга жарима қўллаш билан таҳдид қилди. Икки боламни ўзим тарбиялаб келмоқдаман. Улар учун маҳалладан нафақа пули оламан. Маҳалла раисининг даъвосича, гўё мен ноқонуний равишда нафақа пули олаётганмишман. Бугун давлатимиз раҳбари ҳар бир фуқаро ўз ҳақ-ҳуқуқини билиши лозимлиги, мамлакатда қонун устуворлиги ўрнатилиши кераклигини айтмоқда. Айрим маҳаллий раҳбарлар эса президент талабини тушунмаётганга ўхшайди.\nМен асли Тошкентдан келин бўлиб тушганман. Айрим шахслар мени “келгинди” дея ҳақорат қилмоқда. 3 ярим ёшли қизимни боғчага беришим керак. Эҳтиёжманд оила эканимиз ҳақида маълумотнома сўрасам, шуни ҳам ёзиб беришмаяпти. Бизга нисбатан адолатли муносабатда бўлишларини талаб қиламиз”.


МТС яна уч ой гаровда тутилади « O'zbekiston ERK Demokratik Partiyasi\nМТС яна уч ой гаровда тутилади\n31 July 2012 - 9:28\nТошкентда маҳкама Россиянинг “МТС” мобил операторининг Ўзбекистондаги ширкати – “МТС-Ўзбекистон” лицензиясини яна уч ойга бекор қилган.\nЎзбекистон Коммуникация ва Ахборот Агентлиги матбуот хизматига кўра, Тошкент шаҳар хўжалик маҳкамаси “МТС-Ўзбекистон” ширкати лицензиясини ўн кунга бекор қилиш ҳақидаги дастлабки маҳкама қарорини яна уч ойга чўздирган.\nУнда айтилишича, маҳкама қарори ширкат фаолияти лицензия олиш тартибига мувофиқ келмагани учун олинган.\nШу йилнинг 17 июлида Ўзбекистонда тўққиз миллион муштарийга эга бўлган “МТС-Ўзбекистон” – “Ўздунробита” лицензияси ўн кунга бекор қилинган эди.\nРоссиянинг “МТС” мобил операторига кўра, “МТС-Узбекистон” операторининг банк ҳисоблари ҳам ҳозирда музлатиб қўйилган.\n“МТС” матбуот хизмати раҳбари Елена Кохановскаянинг Би-би-си билан суҳбатда айтишича, “МТС” банк раҳбариятидан ширкат ҳисоблари қандай асосда музлатилганини изоҳлаб беришни талаб қилган, аммо ҳозирча жавоб олмаган.\n“Бундан ташқари, 17 июл куни мижозлармиздан келиб тушган тўловлар ҳам бизнинг ҳисобимизга ўтказилмаган”, – деб айтди МТС вакили.\nУ “МТС-Ўзбекистон” фаолияти юзасидан олиб борилаётган текширув ва тергов ҳаракатларини МТСни Ўзбекистон бозоридан сиқиб чиқариш, дея баҳолашларини билдирди.\nРоссия ва бошқа МДҲ давлатларидаги йирик телекоммуникация операторларидан бири саналган “МТС”га тегишли “Ўздунробита” ширкати фаолиятида бир қатор қонунбузарликларни аниқлагани айтилган, бунгача эса, унинг Ўзбекистондаги раҳбари Бекзод Аҳмедовнинг қочиб кетгани ҳақида хабар чиққан эди.\nОчиқ Ҳиссадорлик Жамияти “Ўздунробита” ва унинг бўлинмаларида 2004 йилдан буён мунтазам равишда олиб борилган солиқ текширувларида қонунга зид бирор бир жиддий ҳолат аниқланмаганини таъкидлайди.


Ушбу ҳикояни менга вилоят прокуратурасининг терговчиси Ойбек Каримов айтиб берганди. Ойбек билан ёшликдан дўстмиз, бирга катта бўлганмиз. Мен мактаб директори бўлиб ишлар эдим. Ойбек ишдан қайтаётганда гоҳида менинг олдимга кириб ўтарди. У билан узоқ суҳбатлашар эдик. Кунларнинг бирида, Ойбек бир ишни қайта тергов қилиб, охирига етказганлигини айтди...\n"Абдураҳмон олийгоҳни имтиёзли битириб, ўз қишлоғига қайтди. Мактабда ўқитувчилик қила бошлади.\nАбдураҳмоннинг ота-онаси тезроқ ўғлини уйлантирса, шириндан-шакар набиралар кўрса. Улар ўғлини уйлантириш учун тайёргарлик кўришган.\nКунларнинг бирида Абдураҳмоннинг онаси Шарофатхон ая ўғлидан гап олди:\n- Ўғлим маҳалламиздаги Ойшахон холанинг қизи Лобар заб гўзал, келишган қиз бўлибди-да, - деди ўғлига қараб.\n- Қайси Лола? - деди Абдураҳмон қизиққандай бўлиб.\n- Вой - ху, Тешавой аканинг қизичи Лола, - деди онаси қўли билан дарвоза тарафни кўрсатиб.\n- Ҳа танидим, - деди Абдураҳмон.\n- Ўшаларникига совчиликка борсам, нима дейсан болам?\n- Эй, ая энди ўқишни битирдим ишлай, у-бу нарса орттирай, уйланиш қочиб кетмас, - деди Абдураҳмон ерга қараб.\n....Кўп ўтмай Абдураҳмон билан Лоланинг тўйи бўлди. Бу икки ёш жуда бахтли эди. Лола эркатой келинчак бўлди. Эркатой келинчак бу бахтли хонадонга икки қўчқордек ўғил туғиб берди. Бирининг исмини Ҳайдарали, иккинчисининг исмини Қамбарали қўйишди.\nКеч кузнинг совуқ кунлари. Абдураҳмон бирга мактабни битирган синфдош қўшниси Бахтиёр билан тўйга боришади. Тўй қизигандан қизийди. Йигитчиликда, оз-моз ичкилик ҳам ичишади. Шира кайф ҳолда уйга қайтишади. Уйларига яқин қолганда:\n- Қўшни, - дейди кайфи таранг Бахтиёр Абдураҳмоннинг елкасига қўлини қўйиб, - мен ёқтирган Лолани сен илиб кетдинг. Лолага сен уйландинг. Сендан олдин, ўқишдалигингда неча марта совчи қўйдим. Навбакор қайнотанг Тешавой ака менга қизини бермади, номард. Сенинг уйингдагилар бир марта боришига рози бўлди. Мени сендан қаерим кам, а айтгин Абдураҳмон, қаерим кам. Ҳали ҳам аламзадаман, - дея қўлини муштлаб кўкрагига урди. Кутилмаганда айтилган бу таъна тошлари Абдураҳмонга жуда қаттиқ ботди. Оқибат икки қўшнининг муштлашиши билан тугади. Аслида бу жанжал тугагани йўқ эди. Бирининг бурни, бирининг эса лаби қонаган ҳолда уй-уйларига кириб келишди. Қўшниларнинг тинчи бузилган эди. Бахтиёр ярим тун бўлишига қарамай, лаблари қон ҳолда Абдураҳмоннинг кўча дарвозасини оёғи билан тепа бошлади. Абдураҳмон ўзини-ўзи бошқара олмай қолган эди. У хотини ҳақида бўлар бўлмас гаплар эшитди. Хотинига нисбатан нафрати ортди. Қўшниси Бахтиёрга эса бу ғазаб, бу нафрат бундан-да ортиқ эди. Бахтиёрни ўлдиришга ҳам тайёр. Шундай ҳам бўлди.\nБахтиёрнинг жони шифохонада узилди. Ўтмишдаги қанчалик рост-қанчалик ёлғон, бўлар-бўлмас ўткинчи гапларни деб, бир одам нобуд бўлди, иккинчиси эса саккиз йил қамоқ жазосини олди. Икки қўшни ўртасига бир умр совуқчилик тушди.\nУмр оқар дарё, дегани рост экан. Хаш-паш дегунча саккиз йил ҳам ўтди. Абдураҳмон жазони ўтаб уйига қайтади. Ўғли Ҳайдарали ўн икки ёшда, кичик ўғли Қамбарали эса тўққиз ёшда. Бу гўзал ҳаёт яна давом этади. Оллоҳим бу оилага ўша меҳр-муҳаббатни, ўша садоқатни, ўша жўшқинликни яна бир бор қайтариб берди.\nАбдураҳмоннинг хотини Лола учинчи фарзандни кутмоқда. Эри қамоқда ётганда болам-чақам, деб елиб югурди. Болаларини ҳеч нарсага муҳтож қилмади. Едирди-ичирди, оппоқ кийинтирди.\nАбдураҳмон одатдагидай эртанги ўтиладиган дарсга тайёрланмоқчи бўлди. "Ўзбекистон адабиёти тарихи" китобини топиш учун, эски уйдаги сандиқни очди. У китобни топиб, чанг босиб кетган муқовасини латта билан артди. Абдураҳмон китобнинг керакли бетини очаётганда, тўрт букланган варақ китоб ичидан ерга тушди. У ерда ётган варақни қўлига олди ва ичини очди. Хатни ўқий бошлади. Хатни ўқиган сари Абдураҳмоннинг юзидаги ранг оқариб борарди.\n"Салом Лола! Сен билан кўча-кўйда ҳеч гаплаша олмайман. Нима учунлиги ўзингга маълум. Эринг Абдураҳмон ака акам Бахтиёрни пичоқлаб ўлдириб қўйди. Икки хонадонга совуқчилик тушди...\nСинфдошларнинг битирганига ўн йил тўлиши муносабати билан бўлган кечага борганинг яхши бўлди. Ёнимда битта столда ўтирганинг ундан ҳам яхши бўлди. Синфдошлар олдида кўзимиз билан гаплашдик. Тўғрими? Сен билан бирга ўтирганимиз менга жуда ёқди. "Шунчалик ёқар эканман нега уйланмадинг", - дерсан. Сезган бўлсанг керак, акам Бахтиёрга қарши бора олмадим. Акам ҳарбий хизматдан келиб, сени бир кўришдаёқ ёқтириб қолган эди. "Мана бу хатни синфдошинг Лолага бериб қўй" - деганда, сал қолган эди "дод" деб юборишимга. Нима қилай, акамда, унга қарши бора олмадим. Хатга жавоб ёздинг. Аслида кўнглинг менда бор эди. Ҳа ўтган ишга саловат. Лола кечага кийиб келган атлас кўйлагинг жуда ярашибди. Ўша ўшасан. Сени ҳеч ким икки фарзанднинг онаси демайди. Сенга сўз беришганда ўрнингдан туриб ҳаммага яхши тилаклар билдирдинг. Жойингга ўтирганингда майдалаб ўрилган тим қора сочларингни бир тўпи ўнг тарафимдаги билагимга тушди. Мен алла нечук бўлиб кетдим. Менда бундай ҳолат мактабни битираётган йилимиз, қиш ойида, қор бўрон ўйнаётганимизда бўлган эди. Эсингдами юзингга қор суртганларим. Ўшанда икки яноғинг қип-қизил бўлиб кетган эди. Пайт пойлаб ўпиб олган эдим…."\nАбдураҳмон хатнинг у ёғини ўқимади. Билдики хатни Бахтиёрнинг укаси Дониёр ёзган. У хатни буклаб чўнтагига солди. Эски уйдан ҳовлига чиқди. Хотини Лола оғир оёқ. Ниманидир хиргойи қилиб, уй юмушларини қилар эди. Абдураҳмон ичимдагини топ деганлардан. Аммо унинг ҳозирги ҳолати ўзгача эди. У яна ўзини-ўзи бошқара олмади. Абдураҳмон ўғилларини чол-кампирнинг хонасига киргизиб юборди. Хотини Лолани олдига бориб:\n- Мен қамоқдалигимда синфдошинг Дониёр билан фақат хат ёзишдингми, ё..., - деди жахл аралаш овозини кўтариб. Томдан тараша тушгандай айтилган бу гап Лолани эсанкиратиб қўйди. Унинг юзи докадай оқариб кетди. Бўғиқ овоз билан:\n- Бу нима деганингиз!\n- Нима деганингиз, - деб шитоб билан Лоланинг узун сочини ўнг кафтига ўради.\n- Вой сочим, - деди Лола бошини эгиб.\n- Мана бу хат сирингни айтиб турибдику, - деб қўлидаги хатни Лоланинг юзига отди...\nАбдураҳмон ўзини тўхтата олмади. Нима қилиб қўйганини англамас эди. У қўллари қон ҳолда дарвозадан чиқиб, боши оққан тарафга кетди.\nШарофат ая набираларини ухлаб қолганини кўриб, ташқаридан хабар олгани чиқди. Ошхона остонасида қонга беланиб ётган келини Лолани кўрди.\nЛоланинг бадани совий бошлаган эди. Ҳеч қанча вақт ўтмай хонадонига қўни-қўшнилар, маҳалладагилар кириб келишди. Ҳамма ҳайратда, вахимада эди.\nҚишнинг изғирин кунлари. Абдураҳмон ҳеч ерда дам олмасдан тонггача йўл юрди. Ниҳоят катта йўл бўйидаги бекатнинг ўриндиғига бориб ўтирди. Унинг бутун аъзои-бадани совуқданми, қўрқувданми дир-дир титрар эди. Бекатнинг орқа тарафидаги хонадон дарвозасининг зулфини шарақлатиб очган аёл, эшиги рўпарасидаги бекатда қалтираб, мунгли овоз чиқариб ўтирган бир эркак кишига кўзи тушди. Аёл ҳовлисининг ичкарисига қараб югурди.\n- Дадаси, хой дадаси. Дадаси дейман! Бекатда бир одам музлаб қолибди, шекилли. Ўлиб нетиб қолмасин яна, бир хабар олинг, - деди ховлиқиб. Аёлнинг эри бекатга қараб югурди. У бекат ўриндиғида совуқдан қалтираб ўтирган нотаниш эркак кишига қараб:\n- Оғайни, кимсиз, бу ерда нима қилиб ўтирибсиз, - деб Абдураҳмоннинг елкасини қўли билан туртди. Абдураҳмон ўрнидан турар турмас ерга йиқилди.\nАбдураҳмон хушига келди. Унинг кўзи оппоқ халатли ҳамширага тушди. У шифохонада эканлигини фахмлади. Ётган кроватининг икки ёнида ички ишлар ходими турар эди...\nЎғлини суд залида кўрган Шарофат ая овозини чиқармай тинимсиз йиғлар эди. Унинг кўзларидан оққан ёш рўмолчасини жиққа хўл қилиб юборган эди. Ўғли ўзини анча олдирган. Ая кўзлари тўла ёш билан ўғлига термулди. Бу термулиш, бу нигоҳлар ая учун видолашув онлари эди. Шарофат ая якка-ю, ягона ўғлининг умрининг охиригача кўрмаслигини билар эди...\nИкки набирани катта қилиш Шарофат аяга оғирлик қиларди. Сабаби касалманд чоли Карим ота ўғлининг доғида ёниб кўрпага михланиб қолган эди. Ўғлидан сўнг ота бир йил ҳам яшай олмади. Кампири ва икки невараси билан бир умрга видолашди.\nШарофат ая тонг отмасдан турарди. Ая чолидан ёдгорлик қолган сигирни соғар, бозорга сотиш учун сут-қатиқ тайёрлар эди. У шу тариқа рўзғорни базўр тебратар эди. Ҳайдарали бу йил мактабни битиради. У мактабда аълочи ўқувчилардан. Унинг орзуси олийгоҳ талабаси бўлиш. У ўқишга астойдил бел боғлаган. Бир кам дунё экан. Ҳайдаралини оиладаги етишмовчилик, ночорлик жуда қийнар эди. Унга авваллари билинмас эди. Бунга эътибор ҳам бермас эди. Бунинг барчаси юқори синфга ўтганда бошланди.\nҲайдарали мактабга эскирган шим, ёқаси ювилавериб майда-майда титилган оқ кўйлак, орқа товони йиртилган эски туфлида борар эди. Қишнинг совуқ кунларида эса битта этикни ака-ука алмаштириб, навбатма-навбат кийишиб мактабга қатнашарди. Кунларнинг бирида:\n- Буви шимимни ямасам ҳам йиртилиб кетяпти. Менга янги шим олиб беринг, - деб ялинди Ҳайдарали бувисига.\n- Вой ўзим яхшилаб ямаб бераман болам. Ошинсам албатта олиб бераман, - деди бувиси. Ҳайдарали "хўп" дегандай бошини қимирлатди. У кўпроқ синфдош қизлардан уялар эди. Шарофат ая кўзойнагини тақиб:\n- Ҳайдар шимингни олиб келчи, - деди. Ҳайдарали шимини бувисига берди. Шарофат ая астойдил шимни ямади. Ая қўли билан тиришган ерларини теккисламоқчи бўлди. Аммо ямалган жойи сиртилиб кетди.\n- Ҳа сенга шим олмасак бўлмас экан. Бир-икки кун эплаб тургин хўпми болам, - деди бувиси Ҳайдаралига шимини узатиб. Ҳайдарали "хўп" дегандай бошини қимирлатди.\nЭртаси куни Ҳайдаралининг бувиси янги шим олиб келди. Дўкондор сотилмай анча туриб қолган, бели кенг шимни арзон нархда сотган эди.\n- Кийиб кўрчи, - деди бувиси шимни Ҳайдаралига узатиб. Ҳайдарали шимни кийиб кўрди.\n- Буви бели намунча кенг.\n- Ҳа, болам камар тақасанда.\n- Камарим йўқ-ку.\n- Дурра-пуррани белбоғ қилиб, маҳкам боғлаб оларсан, - деди бувиси. Ҳайдарали индамади. У янги шимли бўлганига хурсанд эди. Ҳайдарали эрталаб турди. У эски дуррани иккига бўлиб, янги шимга белбоғ қилди. Хуллас эплади.\nҲайдарали мактабдан синфдоши Нодир билан ҳар куни бирга қайтади. Бугун ҳам шундай бўлди. Нодир ўзларига бир мунча тўқ оиладан. Қишлоқнинг катта-кичиги ҳурмат қиладиган Нозимбой аканинг ўғли. Нодир Ҳайдарали билан ёшликдан дўст. У билан жуда самимий. Ҳайдарали яхши ўқигани учунми ёки унинг характери Нодирга ёқадими, ўзига жуда яқин олади. Нодир уйига яқинлашганда:\n- Тўхтаб тур Ҳайдар дўстим, ҳозир чиқаман, - деди дарвоза эшигини очиб. Нодир ҳовлисига кириб кетди. У бир оздан сўнг қўлида эскироқ камар кўтариб чиқди.\n- Мана шуни ол Ҳайдар, бир оз эски - лекин хизмат қилади, - деди Нодир камарни Ҳайдаралига узатиб.\n- Э, қўйсангчи керакмас, - деди Ҳайдарали уйи томон бурилиб.\n- Агар мени "дўстим" десанг шу камарни оласан. Ёки эски деяпсанми.\n- Ие, нима деяпсан, қўй энди, - деди Ҳайдарали юришда давом этиб, - синфдошлар кўриб қолишса Нодирнинг камарини тақиб олибди дейишади.\n- Бу камар меники эмас, акамники, - деди Нодир кўзида жиққа ёш билан камарни Ҳайдаралига узатаркан. Нодирнинг акаси ўн олти ёшга кирганда, қишлоқ четидаги каналга чўмилгани бориб, чўкиб нобуд бўлган эди. Ҳайдарали беихтиёр камарни қўлига олиб, кўзлари ёшга тўлган Нодирни маҳкам қучоқлаб олди...\nҲайдарали олийгоҳ талабаси бўла олмади. Дўсти Нодир эса университетга ўқишга кирди. Ҳайдарали Нодирни талаба бўлганидан хурсанд эди. Рўзғор юмушлари энди Ҳайдаралининг бўйнига тушган. У Янги бозорда картошка-пиёзни улгуржа нархда олар, устига оз-моз қўйиб харидорларга сотар эди.\nЁзнинг иссиқ кунлари. Бозор авжида. Ҳайдаралининг қўли қўлига тегмайди. Ҳайдаралини кузатиб турган Нодир унинг олдига бориб:\n- Хорманг "бозорчи ака!" - деди ярим хазил аралаш. Нодирни кўрган Ҳайдарали қўлидаги челакни ерга қўйди. Нодир билан қучоқлашиб кўришди. Нодир Ҳайдаралини маҳкам бағрига босди. Ҳайдарали ён тарафида картошка сотаётган шеригига:\n- Қараб тур ҳозир келаман, - деди қўли билан уюлиб ётган картошка-пиёзни кўрсатиб. Икки дўст бозорни холироқ жойига ўтишди.\n- Картошка-пиёз сотаяпсанми? - деди Нодир.\n- Ҳа энди, тирикчилик, - деди Ҳайдарали қўлидаги дуррага терлаб кетган пешонасини артиб.\n- Ўқиш нима бўлади?\n- Қанақа ўқиш?\n- Ахир бу йил қайтадан олийгоҳга ҳужжат топширмайсанми? - деди Нодир куйиниб.\n- Э, қўй ўша ўқишни. Рўзғорни ким тебратади. Менинг ўрнимга ана, Қамбар ўқишга киради. Ўшани ўқитаман.\nВақтни тўхтатиб бўлмайди. Кўз очиб-юмгунча орадан икки йил ўтди. Учинчи босқичга ўтган Нодир яна қишлоққа келган куннинг эртасигаёқ Ҳайдаралини уйига борди.\n- Ҳайдар, хой Ҳайдар, бормисан, - деди Ҳайдаралиларнинг кўча дарвозасини очиб, ҳовлида нима биландир овора бўлиб юрган Шарофат ая Нодирни кўриб:\n- Нодиржонмисан, - деди қучоқ очиб.\n- Ҳа, эна, мен Нодирман, - деди Шарофат ая Нодирнинг пешонасидан ўпди. Ҳол-ахвол сўрашди.\n- Ҳайдар қани эна?\n- Бир таниши билан Ҳаканда ғишт қуйишяпти, - деди ая бошидаги рўмолини тўғирлаб.\nНодир Хайдаралинини топганида у пешонасига дурра боғлаб, ғишт қуяётган эди. Икки дўст қучоқ очиб кўришишди. Улар узоқ суҳбатлашишди. Дўстлар ниманидир режалаштиришди.\nКўп ўтмай, Ҳайдарали Нодир билан цементли ғишт (шлокоблок) қуядиган кичик цех очишди. Икки дўстнинг ишлари бароридан келди. Буюртмачиларнинг кети узилмас эди. Орадан икки ой ўтди. Цех бутун кетган ҳаражатни қоплади. Нодир Тошкентга ўқишга кетди. Цехни юритиш Ҳайдаралига қолди. Ҳайдарали анча-мунча сармоя йиғди. Қўшни қишлоқда икки гектарли боғ сотиб олди. Мол-қўй орттирди. Ҳовлисидаги эски уйлар ўрнига икки қаватли уй солди. Укаси Қамбаралини Тошкентда олийгоҳида ўқитди.\n"Етимликда ўсган бу болаларни бошидан қанча ишлар ўтди. Борига ҳам, йўғига ҳам сабр қилишди. "Сабрнинг таги олтин", - деб шунга айтсалар керакда", - дея сўзларини якунлади терговчи дўстим.